01烏豆乾

王朝源

市面咧賣的抑是家己做的喙食物仔有萬百款，做法無論是糋的、烘的抑是豉的；氣味毋管是甜的、鹹的、酸的、薟的攏總有。有人興燒酒，有人興豆腐；有人愛釣魚，有人愛行棋。逐个人佮意的喙食物仔攏無相仝，啊若我上佮意的，就是大溪的烏豆乾。特別是形狀大大塊，四四角角厚tut-tut，表面色水烏趖趖彼款我上佮意。這款豆乾外形雖然烏、粗閣大箍，毋過千萬毋通看貓的無點，保證食一擺就牢喙，若無食著是會怨嘆一世人。

烏豆乾哺著佮喙閣實櫼，愈哺愈芳。芳味先對鼻空衝起來，了後鑽入去頭殼內，予我規身軀攏爽快起來。上予人呵咾甲會觸舌的，就是耐哺佮伊的韌𩚨度，會使講是好食甲連喙齒都會綴咧唱歌。

除了頭前所講著的𩚨、芳合我的口味，食著會紲喙以外，就是伊的生產過程攏有身分證會使看甲明明明。水質好、用料實在、無摻人工色素佮防腐劑，糖、鹽嚴格控制，摻甲拄拄好袂超磅，對身體絕對無敗害。

是按怎烏豆乾會是我上佮意的喙食物仔咧？其實，其中閣有一段非常有意義，嘛真值得紀念的愛情故事。

聽阮阿母講伊猶未嫁阿爸進前，是佇大溪一間豆乾工場的門市咧顧店。彼陣阮阿爸咧做憲兵，訓練中心結訓了後落部隊，分發去慈湖徛衛兵。有一个歇睏日，阮阿爸和伊的兵仔伴相招去踅大溪的舊街，踅啊踅煞踅入去店內共阮阿母交關。

阿母講伊佮阿爸就是按呢熟似的，尾仔就戀愛、結婚。較早工場佮阿兵哥的月給攏無濟，約會的時陣為著欲省所費，阿母就對工場買烏豆乾去和阿爸那開講那啖糝。所致阿母這馬不時攏會滾耍笑講，會當做阿爸的牽手上愛感謝的就是大溪烏豆乾這个大媒人婆仔。

逐冬初二若綴阿母自外家轉來，嘛是攏買烏豆乾予祧仔內的囡仔做等路，逐家攏食甲笑咍咍、哺甲咂咂叫。早前我一直想攏袂曉，定定會問家己，喙食物仔遮爾濟項，我哪會上佮意烏豆乾咧？敢講是佇阮阿母腹肚內食慣勢的關係？

02心適的𨑨迌物仔

田美瑜

講著𨑨迌物仔，你會想著啥物咧？這馬佇運動埕上時行的，是改良過的軟式飛盤。有一站仔，囡仔佇教室誠愛耍指頭仔干樂。這站仔上愛耍的，是一種對外國時行過來的物件，叫做『slime』的𨑨迌物仔，因為黏黏閣軟軟，有人共伊號做「鼻屎蟲」。

其實，鼻屎蟲這種𨑨迌物仔，原本佇兩年前就捌時行過。彼陣囡仔攏是去𥴊仔店買，一罐細細罐就愛七、八十箍，實在是貴參參。有當時材料無蓋好，閣會牢佇課本抑是鉛筆盒仔面頂，實在真癩。

想袂到這改鼻屎蟲閣開始時行矣，不而過，這擺是囡仔家己做鼻屎蟲。材料真簡單，是厝裡就有的物件，親像水膠、白膠、洗髮精抑是齒膏，攏會使成做鼻屎蟲的材料。頂工看囡仔提一罐白膠摒一寡佇盒仔內，閣準備一點點仔水，開始用尺佇遐抐抐咧。一觸久仔，鼻屎蟲就做好矣。

有人會較工夫，希望鼻起來有芳味，按呢著愛閣濫一寡洗髮精抑是齒膏入去。啊若是愛色緻較好看，有人嘛會摻水彩落去，嘛有人會摻指甲花抑是掖一寡金粉落去。所以有人的鼻屎蟲是紺色的，有的是粉紅仔色，有的金金，嘛有的殕殕，隨在囡仔按怎做攏會使，閣會使予囡仔加添一寡想像力，莫怪這馬閣時行起來。

看囡仔遐爾愛耍，我嘛真好玄，共借一个來耍看覓。鼻屎蟲摸起來水水，不而過用無仝材料，成品摸起來的手感就無啥仝款。雖然做鼻屎蟲的大部份攏是查某囡仔，毋過有的查埔囡仔嘛會綴做伙耍。

有一擺，我共鼻屎蟲phoo佇我的面冊，面友攏感覺真心適，嘛引起真濟討論。有一个面友的囡仔咧讀國小，面友講伊閣會佮囡仔做伙做，這嘛是一種陪伴囡仔的方法喔。伊嘛共伊做的鼻屎蟲相片phoo出來，伊做的色水誠媠。逐家攏真好玄，伊是用啥物材料去做的？因為逐家做出來的鼻屎蟲，有的像樹奶糖仝款軟荍荍，有的就較𠕇。逐家一句來一句去，認真的態度袂輸囡仔。朋友嘛成做逐家的顧問，實在是有夠趣味的啦！

03另外一个阿媽

薛玉麗

阮阿媽已經有歲矣，慣勢蹛庄跤。因為庄跤有草地味、有鄉土情，生活自由自在。毋過阿爸掛意伊佇庄跤家己煮食，跤手閣袂猛掠，就共接來市內和阮做伙蹛。寢頭仔伊感覺規工閒仙仙毋知欲創啥？無聊甲掠蝨母相咬，嘛一直吵欲轉去。

有一改禮拜的[下晡](https://twblg.dict.edu.tw/holodict_new/result_detail.jsp?n_no=440&curpage=1&sample=poo&radiobutton=1&querytarget=1&limit=20&pagenum=4&rowcount=62)時，阿爸就𤆬阮去附近的公園行行踅踅咧。公園內底有人咧行棋，有人咧拍太極拳。這攏是阿媽上愛的。就按呢，阿媽有所在通行矣，就袂閣吵欲轉去庄跤矣！

「阿華仔，和阿媽來去公園！」逐禮拜的早起，阿媽攏會招我去。伊去和人運動、看人行棋抑是佮人破豆；我耍我的幌韆鞦、跙流籠，有時嘛和囡仔伴走相逐。規个公園鬧熱滾滾，足心適。無偌久，阿媽招我褪赤跤去行細粒白石仔鋪的「健康步道」。我就共褲跤撆起來，布鞋褪落來捾佇手裡，阿媽煞講：「鞋仔囥咧較好行路，當頭白日，無人會偷提啦！」毋過這雙鞋仔是新買的呢，若準拍毋見，我會足毋甘。所以我就共鞋帶仔縛做伙，揹踮肩胛頭。

我才踏落「健康步道」隨疼甲哀哀叫，毋過阿媽攏無hìnn-hainn著。我足好奇共看，伊煞講：「這哪有啥物奇怪？庄跤人跤皮本底就較厚，無像恁攏幼秀跤。」阿媽陪我一步一步勻勻仔行，都行無偌久，雄雄一个無相捌的阿婆行倚來，共我的布鞋搶咧就走。我拄想欲逐去，阿媽煞共我搝咧講：「袂使逐，你若逐，彼个阿婆會跋倒。」我誠憢疑，嘛感覺無道理。一觸久仔，有一个阿叔半行半走，綴佇阿婆的後壁，喝講：「阿母，沓沓仔行，毋通走!」等彼个阿婆停落來，行來阮的面頭前講：「失禮啦！阮阿母的精神無偌好，有一點仔失智。孫去泅水無轉來，伊掠準彼雙鞋仔是伊的，毋才無講無呾就搶咧走，歹勢啦！」

看彼个阿媽目[睭](https://twblg.dict.edu.tw/holodict_new/result_detail.jsp?n_no=1985&curpage=1&sample=tsiu&radiobutton=1&querytarget=1&limit=20&pagenum=4&rowcount=67)無神無神，一時仔掠我看咧看咧，一時仔閣對我笑咧笑咧。我煞誠同情彼个阿媽，向望伊的病情會當較緊好起來。

到甲這馬，我常在會想著彼个阿媽的形影。

04攢縛粽

蔡連真

真濟人若來咱臺灣𨑨迌，攏會呵咾講：「臺灣是一个上有人情味的所在。」有影是規欉好好——無錯。尤其是若到每一个大節日，攏有相對應的典故佮好食的物件，親像中秋的月餅、冬節的圓仔、清明的潤餅，攏是家家戶戶會食著的物件。當然啦，五日節的粽，更加是較濟人會家己攢的節日食品。

會記得頂工歇睏的時，透早阿母環保袋仔捾咧，講欲去菜市仔款貨，通利用假日來縛粽。伊問我講：「你欲綴我來去無？」我心內想講:「平常時仔阿母攏會叫我踮厝裡寫功課，這擺哪會主動欲招我去菜市仔買菜咧？」原來就是五日節欲到矣，伊欲家己縛粽。縛粽需要的物件有較濟，愛有人鬥捾。另外，阿母嘛想欲順紲予我有一个學習的機會，知影欲按怎款貨佮選擇鮮沢的食材，才袂定定去予人笑講是「食米毋知米價，食飯坩仔中央」的人。

若夜市仔，阿爸有閒的時陣，定會𤆬規家伙仔去踅踅咧。啊若菜市仔，我就真正較少去矣。三不五時阿母若咧煮食欠東欠西的時，攏會叫阮就近去超市買買咧，想欲買啥，時間上較無受限制。若早起時的傳統菜市仔，就一定愛中晝進前去才買有物件。所以這擺我無論按怎，我嘛欲綴阿母去買料通轉來縛粽。沿路行就想著阿公定咧哼的彼條〈安童哥買菜〉歌詞內的情景，我嘛菜籃仔捾咧，tshiàng-tshiàng行、tshiàng-tshiàng去，心肝內是歡喜甲袂輸考試考著第一名的咧。

母仔囝入來到菜市，真正人山人海𤲍甲滿滿是，逐个人攏這也買、彼也買，買甲苦無跤手來鬥捾。閣看著生理人的擔仔無論肉粽、菜粽、鹼粽、粿粽逐項有，看著實在足好食款的，喙瀾強欲津落來。我共阿母問講：「咱敢有欲逐種口味攏來縛寡？」阿母應講：「拄才入來菜市你就險險仔予人櫼無去，若是欲逐項粽攏總縛，我看著愛先拜託警察先生來揣人。」聽阿母應按呢，兩母仔囝煞袂記得買菜款貨的辛苦，兩个人笑甲喙仔裂獅獅。

05便當

許美莉[[1]](#endnote-1)

想起讀國小、國中的時陣，別人攏是對厝裡紮便當來學校炊，干焦我著愛透中晝傱去大門口，等阮阿母送便當予我。

遠遠聽著阿母的oo-tóo-bái聲，聲音愈來愈倚、愈來愈大聲，我的腹肚就會愈來愈枵。看著阿母騎伊彼台佇彼時陣足風神閣顯目的白色「ui̋-sū-pà」出現的時，我的目睭隨金起來。歡歡喜喜對阿母的手裡共彼粒燒唿唿的便當接過來，閣共阿母說多謝了後，我就趕緊倒轉去教室，準備欲來食阿母攢的便當囉！

才拄共便當囥桌頂，蓋都猶未掀開，同學逐个就開始臆，欲看我的便當有啥物好料的？定定臆毋著，因為阿母攢的便當，袂輸萬花鏡仝款，千變萬化，有魚有肉嘛有菜佮。蹛佇海墘仔，常在攏有現流仔的海產通食，尤其是細隻魚船仔用釣竿仔釣的，逐工攏無仝款，我的便當嘛綴咧變來變去。阿母閣會攢著時的果子予我食，貼心閣頂真的阿母，攏會加攢一份，欲予阮彼个對臺北來庄跤教冊的導師。阿母的愛心便當予我滿滿的營養，閣有阿母對阮的向望佮滿腹的愛。阿母的愛心便當，嘛予我體會著做人上基本的道理，日後毋管做啥物，著愛用心斟酌準備，嘛愛堅持閣有耐心，代誌才會成功。

這馬換我做人的老母，逐工天拍殕仔光就精神，趕欲共阮查某囝攢便當。逐工攏咧想講欲煮啥物伊較愛食的菜，天氣若傷熱，就愛較清的菜，毋通傷鹹；天氣若較寒，就愛共攢燒罐予伊紮湯。逐工雖然睏無飽眠閣無閒𩑾𩑾，愛款東款西，灶跤嘛愛拭來拭去。毋過看著阮查某囝逐工攏真歡喜咧問講：「阿母，明仔載你欲煮啥物好料的予我紮便當咧？」定定聽伊講，有同學逐工攏會來巡看伊的便當有啥物好料的，甚至有的人三不五時閣會來夾一塊仔肉、夾寡菜，講甲伊喙笑目笑，歡頭喜面真得意。聽伊按呢講，我心內嘛誠歡喜伊有佮意我逐工共伊攢的便當。

攢便當的過程當中，我沓沓仔體會著阿母彼當陣的心情，我閣較感謝阿母對阮的疼惜佮照顧，我嘛會永遠共阿母堅持拍拚的愛傳落去。

06牽牛食草

邱素綢

逐擺出去散步，看著空地仔旺phà-phà的野草，我就那感覺遺憾那講：「若牽牛來遮食草，牛一定足歡喜的！」

我自國小五年仔到國中一年仔這个階段，下晡時攏愛牽牛出去食草。彼時陣因為飼牛的人較濟，我定定煩惱會揣無草通予牛食。

牽牛出去食草毋是簡單的工課，尤其是一个查某囡仔疕，牽一隻大水牛，連牛都看你無夠重。講是牽牛，其實是出去的時，予牛拖咧lōng。因為牛放出去食草，伊攏足歡喜的，毋才攏會行足緊，細細漢仔的我就綴伊尻川後半行半走。等到天暗，欲轉來就換我拖牛，因為牛猶未食飽就毋轉來。若較晏出去，附近路邊的野草攏予別隻牛食了了矣，就愛行去較遠的所在。所以細漢飼牛的彼段日子，揣無草通飼牛是我上大的惡夢！

牽牛食草猶有一項真驚惶的代誌，就是拄著另外一个囡仔牽牛，兩隻牛拄著會相觸，兩个囡仔牛喝袂聽、搝袂開，干焦會當驚甲佇邊仔哭。

牽牛出去食草，我欲創啥咧？草仔埔有足濟蟲豸，我會欱蝶仔、拈田嬰、掠草蜢仔，毋過攏掠袂著。尾仔我就紮尪仔冊，抑是翻譯的故事冊去看。

讀六年仔的時，有一工因為月考欲到矣，我換紮課本去。一手牽牛、一手提冊，讀啊讀，頭攑起來……害矣！阮老師騎鐵馬已經來到我的面頭前矣！伊掠我金金看，我無地覕，只好共伊行禮。

隔轉工上課，老師先講一个故事。講古早有一个人誠認真讀冊，共冊掛佇牛角，那飼牛那讀冊，後來做大將軍，這就是隋朝李密「牛角掛冊」的故事。老師講到遮，我就知影伊紲落來欲講我囉！老師講：「古早有李密，這馬咱這班嘛有一个和李密仝款認真的人。」老師就講起昨昏拄著我的代誌，最後閣叫同學共我拍噗仔。我實在足歹勢，嘛受當袂起，因為才第一擺紮課本去讀，就予老師拄著，閣按呢共我呵咾。

這馬作穡攏用機器，真少人飼牛矣。路邊的野草發甲真旺，嘛無牛通來食矣，我心內煞有淡薄仔稀微。

07我佮阿公

陳春美

「米仔！你緊來共阿公看覓咧！唸予我聽。」喔！閣來矣！我拄放學才行到門口埕，冊揹仔都猶未囥落來，阿公就閣共伊的公文批㧣倚來。「阿公！我干焦會曉唸國語，賰的我袂曉唸啦！」「無效啦！予你去學仔讀冊，連字都毋捌，是咧讀啥冊啦！」阿公氣怫怫，喙脣頂的喙鬚袂輸咧跳舞趒一下趒一下。「哎喲！阿公！老師無教阮彼字欲按怎用咱的話唸啦！」謼！我真正是啞口硩死囝，有話無地講。便若看著阿公的公文批，我頭殼就𢯾咧燒。佇學校講母語就愛罰錢，我哪敢閣問老師彼批是欲按怎唸？心內干焦想講，阿公無代無誌是做里長欲創啥啦！

「米仔！你緊去放送，農藥佮蝒蟲藥仔來矣。」喔！啊若這缺對我來講，就像桌頂拈柑，簡單啦！Mài-khuh攑咧：「各位鄉親序大，農藥佮蝒蟲藥仔來矣，請恁趕緊來里長伯仔遮領喔！」

「米仔！看這个範勢，風颱就欲來矣。趕緊家私攢攢咧，緊來去共枋仔橋釘予較牢咧！」又閣是我，逐項攏叫我，真正是大工一下指，小工做半死。今彼枋仔橋都袂輸像擤鼻糊的，釘幾百枝釘仔嘛是無彩工。三兩下手就予風颱搧甲歪膏揤斜、離離落落，是有啥路用啦！毋過這條橋是阮庄裡對外唯一的聯外交通，阿公講毋管有效無效嘛是愛盡力。毋但按呢，連大路的牛屎嘛愛阿公處理。有時陣我攏會想講，這馬我會遮爾家婆，毋知是毋是去種著阿公。

阮阿公在生的時，連紲做九任的里長，毋捌趁過半仙錢，干焦有逐工一份三張的報紙，予阮提來包便當。伊的里長生涯一直到有一工，伊閣去大路黜牛屎轉來的時陣，頭殼去挵著牛牢的楹仔，挵甲流血流滴，阿母姑情伊莫閣做，伊才停睏無閣做里長。

阮阿公食甲九十六歲才離開世間，除了耳空較重，毋捌去看過先生。這馬共想起來，凡勢這嘛會當算是天公伯仔予伊遮濟年來為村民拍拚的月給。

我常在咧想，時間若是會當重來，我一定會用足有耐心的氣口，替阿公唸公文批，嘛袂閣怨嘆伊逐項攏欲叫我做矣。

08寶貝再會

陳宜伶1

我佇臺北出世，種田對我來講是足艱難的代誌。毋過我足愛佇田邊𨑨迌，因為阮祖公仔攏是作田顧三頓的人。想著細漢歇熱的時，逐擺綴阿舅去田裡，一下仔挖塗、一下仔挽花，一下仔掠雞仔囝，有時陣閣會挖著一尾佮大頭拇仝款，肥肥閣長長的杜蚓仔；有時陣閣褪赤跤踏佇軟軟的爛塗裡，足驚會陷落去。

我定定會共過去佇庄跤的故事講予學生囡仔聽，的眼神攏是欣羨，聽著趣味的代誌閣會笑咍咍。有一擺，我講著佇田裡飼鴨仔會鬥種田真環保，共天然的物件囥做伙鬥陣生活，是一種順應自然的概念，學生囡仔攏感覺真稀奇。

魚趁鮮，人趁茈。舊年十一月，我𤆬規班種菜，有芫荽、菜頭佮番麥，逐家細膩仔共栽仔佮菜子勻勻仔掖佇塗裡。逐工下課，除了拍球佮耍覕相揣以外，攏會走去沃菜，講一寡呵咾菜的話。遐的菜敢若聽有，生甲緊閣媠。歇寒進前的一禮拜，菜頭葉仔的頂頭，生一尾青青的蟲，學生仔足驚菜會予彼尾蟲食了了，趕緊掠入來教室予我看。我講：「免驚，這是白蝶仔的幼嬰仔，好好仔共照顧，到春天伊就會變做蝴蝶。」三四个查某囡仔提葉仔共蟲包起來，當做寶貝仝款，囥佇鉛筆盒仔裡，準備提轉去飼。放假前一工，囡仔那吼那問我講：「老師，彼尾蟲袂振動矣，有一个膜包牢咧，敢若欲死矣呢？」我隨共安搭講：「免驚！伊欲變蝴蝶矣！莫共摸，予伊恬恬仔佇遐。」

歇寒轉來，囡仔共彼盒寶貝囥佇教室予逐家觀察，毋過無人插，我煞顛倒歡喜。袂記得去摸，才袂共蟲拍著驚。等清明過，盒仔內的蝴蝶破殼出來，恬恬仔佇箸頂懸等翼焦。我細聲仔共囡仔講：「紋白蝶出來囉！逐家今仔日就恬恬仔欣賞，等放學的時才放伊飛。」

平常時仔囡仔放學攏會大聲喝講：「老師再會！」彼工，煞溫柔仔溫柔共的寶貝講：「蝴蝶再會！」了後，若有蝴蝶飛入來教室，阮攏誠歡喜看伊飛來飛去，耐心仔等伊飛出去，嘛會細聲仔共講再會！

1陳宜伶(lîng)

01騎鐵馬

游勝榮

「阿公，行啦！咱來去騎鐵馬，好毋？」自歇寒到今，攏無出去行踏。趁今仔日天氣袂䆀，我出喙就招阿公。阿公挩開窗仔門，探頭看看咧，隨就應好。伊講臺北的下冬天，若欲無透東北風閣有出日頭，這誠僫拄呢﹗年欲到矣，阿媽愛摒厝內袂當去，賰我佮小妹和阿公，一行三名，即時就起行。

踅過飛行機場、阮學校、九號水門，閣去就是河濱公園矣。遮我熟甲若咧行灶跤，免講嘛搢做頭前，直透共拚去。來到水門外，倒斡欲去社仔、干豆，正手爿會迵松山、南港。阿公問阮講：「欲對佗一爿？」我心肝內想講：有通出來就足暢矣，平平是騎車仔去佗攏嘛好！隨就對正爿共斡過。沿路干焦懸懸的圍牆仔，閣漆一寡尪仔圖爾爾，無啥通看，我煞愈騎愈緊。到甲松山，就淡薄仔會喘、跤原仔會痠。阿公講：「小歇咧，先啉一喙仔滾水！路閣較遠騎久嘛會到，毋免拚遐雄。」講一下我歹勢甲，就按呢攏勻聊仔騎。

南港這節，沿路攏靠倚佇溪仔邊。按遮看過對面爿，有一粒低低仔的山，像塗崙仔懸爾爾，毋過樹仔發甲足茂、足青翠。有幾隻仔白翎鷥佇遐巡咧巡咧，沿路咧討食，小妹看甲煞愣去。阿公講彼搭本底是一粒十外層樓仔懸的糞埽山，內底li-li-khok-khok逐項有。了後市政府才共糞埽攏重僥起來揀過，有的燒、有的埋，有的閣抾起來。紲落去坉塗、種樹仔，才變甲遮爾媠。彼當陣佇糞埽堆內底，閣嘛篩著一寡古早物和銅仙仔、龍仔銀都有呢！愈聽愈心適，阮兩个都市倯聽甲耳仔覆覆，攏毋敢相信這是真正的。

騎到盡磅，遮有誠濟毛蟹，走出來漉糊糜仔頂懸咧曝日花仔。便若看著人影就隨覕入去塗空，一時仔才閣趖出來䀐咧、䀐咧，若像佮人咧覕相揣，看著誠古錐。

南風微微仔吹，時間恬恬仔過，看範勢嘛欲倚晝矣，阮毋敢閣延延就隨騎翻頭。轉來到厝裡忝是忝，毋過誠樂暢，耍甲真歡喜。頭拄才我有影著電視咧報講明仔載嘛是這號天，這逝路有影袂䆀，毋知恁會想欲去無？

02冊芳

王秀容

這兩字欲按怎變調？「冊芳」名詞，冊的芳味；「冊」、「芳」一句，冊是芳的。嗯，攏是芳閣有味。

我頭一擺鼻著冊芳，是小學五年仔去圖書館借《安徒生童話集》。本底是看著新新、媠媠，鼻著有新冊的芳味，想袂到看甲芳味變趣味，閣變出我一世人的勇氣。

〈天鵝公主〉的主角，佮我仝款是厝裡上細漢的，伊忍耐痛苦為著欲救十一个兄哥，予我發覺只要我認真拍拚，我嘛會使救阮兜的散赤！後來我閣看著〈䆀鴨仔〉彼篇，真正是我的救星，治好我的自卑。因為佇三年仔，一陣查埔同學罵我無老爸，閣用規桶垃圾水，對二樓相準我的頭殼，共我淋甲規身軀澹漉漉。彼時，我目屎佮規面的水，早就分袂清嘛掰袂離。我毋敢共阿母講，驚伊艱苦；嘛毋敢共老師投，驚歹囡仔講我「豆仔魚」，會共我共甲愈忝。我氣甲、艱苦甲，毋過我無可能做鱸鰻，共拆食落腹，「予好看」。我干焦會當共目屎吞落去，喙齒根咬咧，好好仔讀冊，我欲「好予看」，無欲予人看衰，欲予驚甲目睭仁跳出來，走甲無地揣。我看著䆀鴨仔予人恥笑，若看著予人看無的家己，嘛綴咧流目屎。看著伊變做正港的天鵝，我歡喜的目屎擋袂牢一直滴。Mh！著！我就是彼隻上媠的天鵝。

彼本芳芳的囡仔冊看了，我變甲足愛看冊，閣走去冊局看，就袂孤單閣愈來愈有自信。戲館邊徛久嘛會曉拍拍，我看作者遐𠢕寫，就偷偷仔學，學甲會曉用金言玉語，閣予老師揀去參加「教孝月」作文比賽。彼句「毋聽老人言，食虧在眼前」，定著有加分呢！徛佇台仔頂，提著獎狀，䆀鴨仔有影感覺已經變做一隻會當攑頭旗、行頭前，會當助人助己的天鵝矣，我欲用自信佮雅氣飛上天。

䆀鴨仔變天鵝的鋩角無別項，就是鼻冊芳。當當開學註冊，人攏咧怨嘆冊傷重，揹袂振動，我是一本仔一本對頭掀到尾，閣掀倒轉來，笑微微、恬恬仔鼻，咧享受新冊一陣一陣的芳味，知影芳味會變趣味，知影一字一字攏有珍貴的啟示。

03阮的基隆河

李金城

阮是佇基隆河邊大漢的囡仔，阮遮的基隆河，水袂誠深，彼久基隆河的水猶誠清氣。透早天拄拍殕光，一寡蹛溪仔邊的oo-bá-sáng就手捾水桶，內底是昨暗規家伙仔換落來的衫仔褲。閣捾一跤細跤籃仔囥雪文佮棕鑢仔，來到溪仔邊，遐有排一寡較平的石頭會使佇頂頭洗衫。逐家那洗那開講，省水閣會使做外交，真正是摸蜊仔兼洗褲。

有人趁透早日頭猶未出來的時陣來釣魚。彼久基隆河無啥物工業、家庭廢水佮重金屬，魚佮蝦誠濟。去剉一枝桂竹仔做釣竿仔，閣去買魚線佮魚鉤仔，家己縛縛咧，閣挖寡杜蚓仔，就會使去釣魚囉。基隆河有𩸙仔、鯽仔閣有鱸鰻、蝦仔，是彼久逐家厝內的冰箱。我佮阮阿兄常在佇暗時仔，紮手電攑蝦網仔去溪邊撈蝦仔，一暗頭會使撈兩、三斤蝦仔。阿母攏笑講蝦仔無目睭，才會予阮撈著。轉來阿母有時就滒麵粉落去糋，無就是濫一罐仔米酒落去燖，予阮做宵夜，嘛是阮卵白質的來源。無親像這馬的基隆河垃圾閣癩，干焦賰吳郭魚爾爾，實在是予人誠數念較早的基隆河。

基隆河上鬧熱的時陣是佇歇熱的十點外，熱甲擋袂牢的人就拚落去溪仔底泅水。彼久逐家攏嘛穿一領內褲就跳落去，雖罔姿勢無好看，但是逐家嘛泅甲足歡喜。閣較濟人是過晝才來，彼陣當熱。歇熱拄開始，序大人欲出門進前就一直吩咐，袂使去溪仔邊耍水。逐家喙裡講好，不而過中晝食飽，就厝邊隔壁招招咧，規陣走對溪仔邊去泅水。逐家一直泅到四點捅，著愛緊起來，因為這時序大人穡頭做煞，差不多欲轉來矣。啊若無，老爸、老母行佇橋頂，看著囡仔佇橋跤泅水，轉去就有一頓粗飽通好食。

較早毋管是食的、用的攏會使對基隆河取著，無親像這馬干焦會當佇溪仔邊散步爾爾。一个都市一定愛有一條真清氣的河才會偉大。基隆河愛整治甲佮古早仝款，逐家就會使踮溪仔底耍水、泅水、掠魚兼撈蝦，按呢才會當提升環境佮人生活的品質。

04過年大摒掃

林宜男

過年對囡仔來講，是一年當中上快樂的日子，毋但會當穿新衫、有紅包通挈，猶有三四禮拜的歇寒。毋過對大人來講，過年是一个予人向望閣忝頭的時陣。期待的是辛苦一年有賞金通領，嘛會使好好仔歇睏幾工仔，和親情朋友聯絡一下仔感情，抑是出去旅行。忝的是過年前一寡仔沓沓滴滴的代誌和工課，予人實在有夠煩的。毋但工課愛做到一个坎站，厝內的代誌嘛是一堆，其中一項就是大摒掃。

講著過年大摒掃，普通時仔嫌蹛公寓狹，物件攏揣無所在通囥，猶是蹛透天的較好。毋過若過年拄著大摒掃的時，就感覺公寓整理起來緊閣方便。透天厝欲摒，干焦想著就𤺪！

過年雖然講有幾若工通歇，毋過攏是佇新年前一、兩工才歇，若真正到倚年才開始摒，根本都袂赴，閣較莫講猶有拜拜的物件愛攢。所以阮攏個外月前有閒就愛開始款厝內。應該擲的、應該收的、應該拭的、應該洗的……逐項攏袂使凊彩，就是希望過年的時，厝內清清氣氣。

內底款好了後，閣來就是門窗戶扇、網仔門佮玻璃。倚內面爿的玻璃佮門窗較無差，外口爿上驚拄著透風落雨，共辛苦拭甲真清氣的玻璃閣吹垃圾去。所以我逐年攏是共摒大門的工課，留到過年前才做，較袂白了工。毋過洗大門彼工若拄著寒流來，用冷吱吱的水拭玻璃、窗仔佮鐵門，準講無細膩去感著，毋但一年上長的歇睏日烏有去，連欲予醫生看嘛是一件誠麻煩的代誌。莫怪這馬有真濟人，過年若無閒通摒，規氣門關關咧規家伙仔出去𨑨迌。

過年摒掃雖然有較忝，毋過有一个好處，就是會揣著進前按怎揣都揣無的物件，尤其物件若是有紀念性的，毋但歡喜閣會當共一段失落的記持揣轉來！舊年大摒掃的時，我就揣著細漢的時，阿叔送我的鉛筆盒仔。彼是伊去日本的時，買轉來送我的禮物。已經倚欲四十年矣，有淡薄仔生鉎佮退色，毋過這是一个真有紀念性的物件，敢若有抾著寶的感覺，心情綴咧好起來，嘛予大摒掃加真心適，感覺袂遐爾忝矣。

05豆花公仔

陳秀菊

「豆花！豆花！」淡薄仔梢聲閣透濫一寡外省腔，逐工天欲暗的時就會出現佇巷仔口，彼是我讀小學的時足愛聽著的聲。對放學到食暗頓猶早咧，等阿母工課做煞才煮暗，七點外食飯是誠四常的代誌。所以阮阿母三不五時仔就會買幾碗仔豆花，予阮這三个枵饞的囡仔食，會當做四秀仔兼略仔止枵一下。逐改阿母攏叫我去買，因為常在共伊交關，就按呢和賣豆花的阿公愈來愈熟。逐擺咧買的時陣，我會順紲佮伊加講兩句仔話，知影阿公已經七十外仔外矣。伊十六、七歲仔就做兵，對烏水溝彼爿綴軍隊那相戰那撤退，落尾退來到臺灣。三冬後，就佇遮娶某生囝、釘根生湠，共遮當做是伊的第二个故鄉。

到今猶咧賣豆花，是為著欲改善規家伙仔的生活。聽講伊有一个囝自出世跤手就小可仔各樣各樣，無法度去食頭路趁錢。大漢囝是做塗水的，攏是貿人家穡仔咧做，工課嘛無誠齊勻。所以繼續賣豆花加減仔趁，通鬥相添厝內的開銷。

上歡喜的是見擺我去買豆花，阿公攏會加𣁳一寡予我，伊呵咾我是一个好笑神閣有禮貌的小姑娘仔。有一工伊雄雄問我講：「會當叫我阿公袂？」因為阿公仔干焦生兩个後生無查某囝，嘛無查某孫。我應講：「愛轉去問阮阿母。」隨窸倏走轉去問。阿母笑笑仔共我講：「好啊。」自按呢我就改喙叫伊「豆花公仔」。有一改豆花公仔相連紲規個月無來賣，無通食著甜閣芳的豆花無打緊，煞會煩惱伊是毋是破病矣？抑是發生啥物代誌？上艱苦的是對彼陣開始，我就毋捌閣再看著伊矣……。

對豆花公仔有一種誠特別親切的感覺，伊的豆花食佇喙裡綿綿綿，有淡薄仔甜甜閣清芳的滋味，仙食嘛食袂𤺪。食的時予我足貼心的幸福滿足感，就若親像見擺咧食蒜頭阿公紮來的甜路仝款的滋味，毋但甜閣芳，嘛有若像阿公對阮的愛佮疼惜。雖然這是囡仔時的代誌，時間嘛過遮久矣，毋過想著的時，仝款是甜蜜閣歡喜。

06減塑到無痕食食

韓滿

又閣來到拜六，又閣是放風吹的好日子，自細漢到tsiàng時，阮做環保志工攏做甲足歡喜。

這工阮規家伙仔鬥陣出去𨑨迌，秋風吹來誠秋凊。下晡來到仁義潭，阿母佮阿媽，大家新婦感情足好的，佇駁岸頂講心事。阿爸陪我放風吹，風吹飛懸閣飛低，共阮搝咧一直走、一直踅，阮予伊弄甲足樂暢閣入迷。

後來阮一人揹一跤阿媽車的布袋仔，逐家順潭邊那行那抾糞埽。阿媽捌講：「咱做環保志工，袂使講甲規畚箕，做無一湯匙。」所致逐擺攏嘛布袋仔貯甲咧欲滇，逐家才會當倒轉去。

有一擺，阮佇厝食飯配電視，新聞報講一隻海翁死佇花蓮海邊。逐家想欲知影伊是按怎會死，就共伊的腹肚破開，竟然發現足濟糞埽袋仔。閣較予人毋甘的是，這隻海翁已經有身矣！阮逐家攏艱苦甲食袂落飯。阿媽講：「海翁是予咱人害死的，一睏兩條性命呢！可憐喔！」

阿媽用傷細領無咧穿的牛仔褲，又閣車幾若个布袋仔。阿爸講咱愛開始做「kiám-sok」的活動。我講誠怪奇！阿爸駛車攏誠慢，是按怎愛閣減速？阿媽講是減少塑膠袋仔、塑膠罐仔啦！閣講干焦減塑猶無夠，著愛做到「無痕食食」。我聽甲霧嗄嗄？阿媽才講「無痕食食」就是逐家出外愛家己攢碗箸遮的餐具，才袂製造用一擺就擲掉的糞埽，毋管佇厝裡抑是出外食物件、啉飲料了後，攏無留一點仔痕跡落來。

頭起先阮感覺費氣費觸，隨就想著可憐的海翁，阮下決心欲認真來做。阿母佮阿媽逐擺出門買菜，攏是紮布袋仔閣囥兩張廣告紙，魚佮肉用紙包，菜攏直接囥入去布袋仔。阿媽會共欲擲㧒捔的菜葉仔佮果子皮，埋佇厝跤邊空地仔的塗裡，後來挖來種花，花攏開甲媠噹噹。上蓋厲害的是阮兜一禮拜才摒一擺糞埽，連一个塑膠袋仔都無！

厝邊兜足濟人呵咾阮阿媽，講阿媽若咧變魔術，共糞埽變無去矣。逐家攏來問阿媽按怎做的？阿媽像師傅咧牽師仔。阮足歡喜的，阮遮四箍圍仔不時有花草芳，連塗嘛肥肥肥。

07搬戲囉

黃嘉琪

會記得我細漢的時陣誠愛唱歌佮搬戲，尤其是誠愛唱歌仔戲。常在廟埕若有演歌仔戲，我就趕緊共椅頭仔夯咧，走去戲台前看戲。看了轉來厝裡，就開始照戲台頂演的，家己閣搬一擺，阿公、阿媽定定攏看甲笑咍咍。

我嘛不時正手寫功課，倒手閣咧比歌仔戲的手勢，喙嘛綴咧唱，實在毋知到底有共冊讀入去無？有一擺，阿母有一个熟似歌仔戲團的朋友來厝裡，阿母滾耍笑講：「你看阮查某囝會使去搬戲無？」阿爸講：「搬戲彼途傷複雜，毋通去。」佳哉阿爸有擋，若無，這馬歌仔戲無時行，我毋就無頭路矣。

等我大漢了後，沓沓仔袂記得家己捌有彼款想欲搬戲的夢。一直到前年十二月，我佇阮查某囝的學校參加一齣聖誕劇的演出，導演講我會使演劇本內底上媠的「尪仔」，著愛戴金頭毛、穿短裙，閣愛跳舞佮搬戲，真正是誠大的挑戰。拄開始驚驚，毋過我的戲魂若像睏美人睏一百冬精神矣仝款，足想欲試看覓咧。我閣想講人生海海，無偌濟機會會當按呢敨放家己，就隨決定欲加入三個月排戲的生活。這三個月誠無閒，逐工攏咧記台詞、跤步手路佮舞步，才知影演員真正足辛苦的！雖然辛苦，毋過看著戲台跤，囡仔看甲笑咍咍，阮逐家心內就誠歡喜。

舊年猶閣有機會去參加另外一个演出，彼擺我演一个佇庄跤種田的查埔人，愛畫粗閣烏的目眉佮喙鬚，動作嘛愛變粗魯。這對我這个平常時幼秀幼秀的人來講，是誠大的挑戰。逐家看著我妝畫好了後變一个人，攏那笑那呵咾我為囡仔的犧牲誠大。

雖然逐家攏講阮遮的oo-bá-sáng演員誠有愛心，願意付出時間來排戲。毋過對我來講，這是一種人生的挑戰，嘛是一種好模樣。因為我佇過程當中，予阮囝看著阮遮的阿桑克服困難佮突破家己的一面。另外閣有一種意義，就是我完成細漢想欲搬戲的願望矣。阮阿姊嘛講當年無予你去搬歌仔戲誠無彩，若無這馬毋知衝甲對佗位去矣？

08做伙大漢，陪你老。

鄭昱蘋1

聽阿爸講你來阮兜的時，才拄出世一個月爾爾。阿爸看你和我平大閣足古錐，就共你抱轉來飼。阿媽看你規身軀的毛白白白，敢若親像一粒菜頭，就共你號做「菜頭」。十外年過去，咱兩个食好穿好，一日一日鬥陣大漢。

見擺我放學轉來，你若聽著我的跤步聲，就會佇門內面一直吠、一直吠。門一下開，你會歡喜甲跳起來我的身軀頂，叫我趕緊佮你耍。毋過這站仔，你哪會無像較早遐爾仔活骨，門若開你干焦是聊聊仔行倚來對我吠一聲，就閣聊聊仔行轉去你的岫歇睏矣。我想你敢是咧怪我攏咧補習，無閒通𤆬你出去𨑨迌咧？毋過最近食暗飽𤆬你去學校走運動埕，你才走一輾就無愛走矣。我佇頭前大聲喝「菜頭，緊，緊走啦！」你干焦怙行的，第二輾就無想欲閣行矣，實在真害！

轉到厝我真受氣，共阿爸講你變甲足貧惰的，莫怪愈來愈大箍。阿爸共你𢯾起去伊的跤腿，嘛叫我坐咧，共我講：「人會老，狗嘛會老。你敢知？菜頭若用人的歲數來算，伊已經欲六十歲矣呢！」啥？菜頭，阮兜的這隻狗仔囝變阿公矣？「所以，伊的跤手會變較慢鈍嘛較無精神，無法度像以早四界傱、四界跳矣。其實，菜頭嘛真希望會當不時和你做伙耍。」菜頭袂輸聽有仝款，攑頭用青kìn-kìn的目睭仁共我相，若親像咧共我會失禮。

我目屎含目墘，心肝親像針咧揻。菜頭，我毋知你哪會比我較緊老？我閣佇咧嫌你貧惰。

阿爸閣講：「有緣才會當做一家伙仔，人和動物攏是有感情的。咱愛感謝厝裡因為有菜頭的陪伴，加遐濟溫暖、遐濟趣味。這馬菜頭老矣，未來咱著閣較珍惜有伊陪伴的時間，配合伊那來那老的變化，毋通予伊傷忝！」

菜頭，我掠準你和我仝款當咧大，想講你會永遠佮我仝款；掠準你猶是一隻快樂的狗仔囝，哪知你會老甲遮緊，心肝內足毋甘！自今仔日開始，我一定會理解你的改變，把握時間陪伴你，嘛真感謝你成做阮兜的一份子，我會好好仔陪你到老老老！

鄭昱蘋(Tēnn Io̍k-pîn

01鹹酸甜

游淑靜

人攏叫阮阿爸「鹹酸甜的」，因為伊較早捌佇商展咧賣鹹酸甜。

阿爸是彰化人，細漢厝裡散赤，無通予伊去讀冊，所以大漢干焦會當做一寡粗重的工課。閣因為袂曉好好仔照顧家己，七少年、八少年就帶痚呴。結婚了後，就搬去較燒熱的屏東，阿母後頭厝遐蹛。

阿爸為著某囝，人生閣加一味心酸的味。來到屏東，阿爸逐工去外口四界踅，那踅那看有啥物生理通做。伊頭殼誠好，落尾共阿母講：「無，來賣咱彰化八卦山出名的鹹酸甜好矣！」拄開始干焦暗時去排商展爾爾，等兩个小弟出世，閣想欲買一間家己的厝。伊就拚勢做，透早擔擔佇菜市仔喝賣，中晝轉來食飯。歇一睏仔，下晡就閣割果子咧賣，欲暗仔轉來暗頓食煞，隨閣拚去商展賣鹹酸甜。按呢傱來傱去，毋捌聽伊咧喝忝。若商展拄好排到阮庄，我會綴去共鬥賣。歇寒、歇熱的時，就逐工綴伊去別庄。因為有去鬥賣，閣較了解伊心內的酸佮苦。

阿爸頂真閣實在，貨攏愛親身去看過才會放心，所以年節時仔，伊攏騎oo-tóo-bái轉去彰化，順紲去看貨，才拜託頭家共貨寄落來。阿爸講生理愛做信用的，因為按呢，人客足濟，嘛才有法度共阮這陣囡仔對一蕊紅紅晟甲大人。阿爸的愛，若像共伊性命的鹹味、酸味，變做甜味，傳予囝兒序細。

毋過嘛因為日也做、暝也操，原本虛荏的身體就愈害矣。會記得我國中的時，佇房間讀冊，定定會聽著阿爸倒佇隔壁間的眠床頂哼哼喘，彼陣我心肝頭規个綴咧酸，喙嘛定定無細膩去舐著目屎的鹹味。

好佳哉，天公疼戇人，後來人共報講，運動對身體真好，伊就開始逐工足骨力運動。親像行路、山佮練氣功，閣會去阮遐的涼山水沖泅水閣沖身軀。就按呢，伊的身體就沓沓仔好起來矣！這馬伊已經七十外仔外矣，猶是逐工佮阿母去山頂行路。阿爸講會當度過痚呴，會當陪阮大漢，看著囝孫成人，就是一種福氣。以前的鹹味、酸味算啥物，早就成做人生正港的甜味囉。

02我佮阿母的心靈約會簿

葉品謙

會記得做囡仔的時，我上愛聽阿母講古。毋是我咧膨風，阮阿母足𠢕講笑詼的。早產厚毛病的我，歹睏癖閣愛吼，症頭一大堆。阮阿母為著欲予我較好睏咧，逐暝攏會那講笑詼、那激五仁ánn我睏，定定害我笑甲吐。伊就佇眠床邊囥一跤面桶，予我那笑那吐。講嘛怪奇，吐了後我就一暝睏到天光矣！這毋知是毋是人咧講的囡仔癖？

阮兜有一本簿仔，專門咧記阮母仔囝的譀古話。親像國小一年仔，我問阿母：「人死了後，敢一定愛啉孟婆湯？」阿母講：「是啊，啉了後，會袂記得這世人的代誌，才會當去投胎。」我隨應講：「按呢咱攏莫啉，咱就會當永遠做母仔囝矣！」

閣親像有一改，阮母仔囝牽手去散步，阿母看著一个失神失神的老大人予外籍移工牽咧行。伊雄雄司奶問我講：「後擺你若有女朋友，就袂閣想欲牽我的手矣！」我應講：「你安啦！我會一世人共你牽牢牢。」這个若囡仔的查某人就喙翹翹挐講：「啊我若活甲一千歲咧？」我隨應講：「正手共你牽五百年，倒手嘛共你牽五百年。」「毋過，母仔！你是千年老妖精喔？」講煞，看伊的五筋膎欲khia̍k落來，我就緊走予伊逐。

兩年前阿母開刀蹛院，看著伊虛荏的模樣，我真毋甘問伊：「會疼袂？」伊用梢聲的聲嗽講：「你袂記得我是千年老妖精喔！」出院了後，阿母決定欲捐大體，愛我簽名背書。「喔！你起痟喔！我無愛簽啦！」佇應聲裡，我越頭無愛予伊看著我強欲流落來的目屎。

落尾我去美國讀冊，彼一冬阮干焦用『Line』聯絡，毋過思念阿母的心情，就親像喘氣遐爾仔自然。轉來臺灣，伊閣講起捐大體的代誌，愛我簽名。伊講：「我這世人做老師，死了後做老師就親像桌頂拈柑遐爾簡單，安啦！」看伊堅定的眼神，我知影毋管是啥物人攏無法度改變伊的決定，就按呢我做伊的見證人，完成伊的心願。

彼暗我閣掀開彼本簿仔，恬恬寫落這句話：「阿母！毋通袂記得咱的約束，後世人咱欲閣繼續紲攤做母仔囝。」

03學駛車

郭聿恩[[2]](#endnote-2)

細漢的時，若是有人問我：「你大漢想欲做啥？」我一定會應講：「駛車!」因為從細漢我就聽阿母不時咧哼講：「早知阮喙齒根咬咧嘛愛學駛車。」若拄著透風落雨或者是欲走遠途，阿母攏愛三姑情、四拜託，叫阿爸共載，予我佇邊仔攏感覺會曉駛車的人，誠實足奢颺的，所以我才將駛車當做大漢了後第一項想欲做的代誌。

舊年大學拄考煞，逐日佇厝閒仙仙，阿爸看我遐爾懶屍，就替我報名去學駛車。第一工去駕駛訓練中心坐踮教練的邊仔，我一手扞ha̋n-tóo-luh，另外一手等欲拍速。教練看著我這个範勢，就問講：「你敢第一見駛車？」我誠臭屁共應講：「當然毋是！逐暝做眠夢，我早就毋知駛過幾擺去矣！」教練叫是我咧和伊練痟話，隨激一个面腔予我食膨餅，我喙緊窒咧，恬恬仔認真學駛車，毋敢閣假痟。

會記得第一擺去道路駕駛的時，我緊張甲雙手汗一直趖出來，規身軀咇咇掣。教練佇邊仔共我安搭講：「驚驚袂著等！有我佇咧做你安啦！」頭起先我猶誠細膩，油門毋敢催傷雄，拄著青紅燈閣會注意四箍輾轉駛來的車。後來愈駛膽愈在，速度就愈來愈緊。想袂到雄雄有一隻狗仔對路邊傱出來，險險仔就予我的車軋著。好佳哉！教練即時共擋仔踏牢咧，彼條無辜的性命才無去予我買去。教練事後對我講：「駛車無撇步，凡事愛細膩。細膩無蝕本，安全排第一。」

欲考駕照進前，阿爸逐工載我去較無人行踏的停車場練駛車，順紲教我考試愛注意的鋩角。因為有阿爸的加持，我一改就考過矣，順利提著駕駛執照。自從我有駕照了後，逐日載阿母出門就變做我的工課。阿母拄開始坐我的車閣會膽膽，雙手一定會共門邊的手扞仔扲牢牢。後來慣勢了後，連我駛佇高速公路伊嘛有法度盹龜。

阿母定定講：「阮後生大漢矣！會曉疼阿母矣！」阿爸若聽著阿母按呢講，就會吐大氣兼幌頭講：「船過水無痕，看起來恁老母已經袂記得早前攏是啥人咧疼伊囉？」

04人急無智

顏銘志

禮拜日透早，我佮媠某物件款好勢欲去山，想袂到拄出門無偌久就落雨矣！姑不而將只好翻頭，乖乖仔轉來厝裡。若甲落雨袂當山，就想講共房間小可摒掃咧。佇咧整理屜仔的時，看著一張阮𤆬兩个後生做陣去山的舊相片，十幾年前的景象隨浮現佇腦海中。

會記得頭一擺𤆬兩个後生去山是今仔讀幼兒園的時陣，閣誠細漢，毋知山是啥款，干焦知影會當出去耍就興𩑾𩑾應好。規路綴佇阮身邊，雖然行甲誠忝，毋過嘛行到頂懸，達成目標。第二擺，兩个嘛猶閣乖乖做陣出門。等到第三擺欲閣𤆬去山的時，猶未出門，兩个兄弟仔就同齊喝講：「阿爸，山足無聊的，敢會使莫去？」我歹聲嗽講：「袂使，一定愛去！」兩个只好面憂面結、毋情毋願綴阮出門。因為按呢，兄弟仔就按呢沿路行沿路哼，一下仔講足熱，一下仔講足忝，想欲歇一下。我袂堪得哼哼叫又閣想講：「芥菜無剝毋成欉，囡仔無教毋成人。」就不時共教示一下，爸仔囝面腔攏真歹看。阮某看這个範勢，恐驚歹收尾就出喙講：「食緊會挵破碗啦！橫直時間閣真冗，這逝路嘛無危險，咱就予兩个那行那耍，落尾會綴來就好！」我躊躇一下仔，想講按呢嘛好，就據在行，較免得佇遐氣身惱命！

想袂到無插了後，兩个兄弟仔連鞭逐蝶仔、連鞭跍佇草仔邊金金相，看著路邊焦涸涸的樹椏，兩人就做伙出力扛佇肩胛頭，那行那喝：「heh-siooh！heh-siooh！」其他的山友看彼款古錐的模樣，逐家攏微微仔笑講：「喔！囡仔兄，真𠢕！咧欲到矣，加油！」聽著遐濟人共呵咾，兩个袂輸著獎仝款，規路歡頭喜面行到頂懸歇睏的所在。

轉來到厝，阮某略仔滾耍笑共我詼，講我平常時教囡仔都攏誠理性，袂烏白發性地，是按怎今仔日煞走精去？我歹勢歹勢，吐大氣講：「我嘛毋知，可能就親像人講的，水清無魚，人急無智。後擺我會較細膩咧，三思而後行，袂遐爾急性，較免得食緊挵破碗！」

05龍眼乾煎卵

陳明芳

寒人透早拄欲六點，天毋甘願光，我嘛猶毋甘願醒，干焦冷風上骨力，對我的毛管空鑽入去，規身軀走透透，連棉襀被本成的燒烙嘛予伊吸了了。仝款的季節、仝款的早起，無仝款的是，我已經真久毋捌食過阿媽彼碗龍眼乾煎卵矣。

我讀國中的時，逐工攏著騎鐵馬，拚一段四公里的路途，踅過幾若个庄頭，盤過埔鹽去到福興的學校。雖罔這是一逝直溜溜的路途，毋免彎來斡去，毋過若是拄著透風落雨，抑是大寒的時陣，我就感覺家己親像是欲去西天取經，毋知佗一工才會到位？好佳哉，我腹肚內彼碗龍眼乾煎卵法力無邊，有食有行氣，予我會使擋到學校，毋驚霜風的凌治。

阮阿媽毋是一个真𠢕煮食的婦人人，毋過伊攢食的攏誠有心。寒人透早，佇我面漚面臭趕欲出門的時，伊攏會好聲好說共我吩咐彼碗龍眼乾煎卵是用烏麻油煎的，閣有濫米酒，姑情我絕對愛食落去較袂驚寒。我看彼碗煎卵毋但色水殕殕，閣有淡薄仔臭火焦，實在是袂開脾。毋過阿媽七早八早就佇灶跤無閒𩑾𩑾，用伊頇顢煮食的跤手，拚時間趕佇我出門進前，兇兇狂狂彼碗煎卵捀咧，傱對我遮來，袂輸查某𡢃咧侍候小姐仝款。我煞遐爾仔惡質，對伊歹衝衝，實在不應該。想到遮，我就連鞭共彼碗煎卵接過來，兩喙做一喙共哺哺吞落去。想袂到彼碗外表真無贏面的龍眼乾煎卵，食起來煞有一種連山珍海味都無法度比並的滋味。龍眼乾的芳甜勻勻仔佇喙空湠開，溫馴的特性予人食了袂飫；米酒的熱情細膩仔跟綴薑母的老步定，寬寬仔安搭規身軀受寒的每一跡。尾仔是烏麻油佇喙內疊甲滇滿滿的喉韻，是一種無論經過偌久，攏會一直數念的癮。

阿媽的龍眼乾煎卵，伴我度過國中綿爛讀冊彼三年的寒人早起。讀高中了後，我就離開厝。一直到讀大學、出社會，我佮故鄉煞愈來愈疏遠。如今阿媽的形影我已經無機會通閣看著矣，毋過彼碗龍眼乾煎卵的滋味，佇逐年的寒人早起，攏會溫暖我的記持。

06難忘的麵粉酥

陳雅菁

做囡仔的時，阮兜的巷仔頭到有一間糕仔餅店，見擺若經過遐，我攏會予伊芳kòng-kòng的芳味唌牢咧。伊的做法真心適，有人徛佇大鼎頭前無閒咧糋麵粉，嘛有人佇鼎邊用麥芽糖摻小可仔油水，沓沓仔煡成麥芽膏。講到遮，你敢有臆著這項物件是啥物？無毋著，就是佇臺灣南部才看會著的「麵粉酥」。

趁麥芽膏燒滾滾的時，加入糋好的麵粉，紲落來就愛佮時間拚輸贏。佇滒糖蜜的麵粉猶未冷去進前，愛緊共捏做一隻龜的模樣，若等到麵粉無夠燒才來做，就會規个𠕇硞硞，按呢就害囉！

會記得阮這陣囡仔攏會徛踮門跤口，看頭家咧表演鐵砂掌。衝煙的麵粉酥佇伊的手頭敢若黏塗仝款，一觸久仔就變做一隻足大隻的龜。我佮厝邊的囡仔伴攏徛踮壁邊，對今仔做好的龜金金相，精差喙瀾無津落來爾爾。頭家佇店內無閒𩑾𩑾，舞甲大粒汗、細粒汗，毋過若看著阮這陣枵饞的囡仔，就會提一塊仔予阮鼻芳，較好運的就會提著規大塊的。逐家你一喙、我一喙做伙享受這味數想足久的好滋味。這馬想起來，特別懷念彼當時樸實的生活，厝邊隔壁的感情好甲剝袂離

大漢了後才知影，原來麵粉酥干焦佇有人嫁娶抑是廟裡大拜拜的時才會出現，莫怪細漢的時陣，想欲食一喙麵粉酥，就愛看時看日。早期臺灣社會誠注重廟寺的文化，佇元宵節彼跤兜會有「乞龜」的儀式。佇廟埕看著大大細細的麵粉酥龜，是足四常的代誌。信眾會跋桮向神明請示，若有象桮才會當共龜請轉去。毋過時代的變化真緊，做麵粉酥的老功夫聊聊仔失傳，這馬真僫得看著矣。

頂擺轉去臺南，經過一間有歷史的糕仔餅店，目睭無意中影著麵粉酥做的素三牲，彼種厝邊頭尾燒唿唿閣甜粅粅的懷念隨對心肝頭濆出來，歡頭喜面趕緊共買來食。口味猶原酥酥脆脆、甜甜芳芳，是我的記持內底彼種古早味無毋著！

向頭看著囥佇桌仔頂零零星星的麵粉酥，我的心肝穎仔煞有一種講袂出來的悲傷。

07阿母的愛心

李燕樵

出外已經三十外冬囉，自我做查某囡仔到今，已經是五十捅歲的人矣。毋管我幾歲，阿母變甲有偌老，每一擺轉去厝裡，伊攏會輕聲細說問我講：「我來煎卵予你食好無？」

阿母對我這个國中拄出業，猶未完全轉大人的囡仔就家己一个人，孤鳥插人群去臺北食頭路，趁錢閣兼讀冊，心肝底一直感覺毋甘，對我有虧欠，總是欲想辦法彌補。

彼是生活較艱苦的年代，查某人生囝做月內才有通食著的料理。對一个做老母的人來講，就是疼惜查某囝上好的禮物。

先共鴨卵一粒一粒敲落去鼎底煎，紲落去囥幾塊仔桔餅抑是補血的龍眼乾肉，閣摻一屑仔糖，淋淡薄仔米酒小滾一下。起鼎進前才閣囥一寡仔九層塔佮味，就成做一路芳氣十足，好食閣好看的營養食食。

因為每一擺轉去攏無固定時間，阿母無法度共九層塔先攢便聽候，逐擺攏是佇阿母欲開始煎卵的時，我才行去隔壁阿嬸的圍牆仔跤，揣濫佇雜草內底，彼欉細細欉仔閣毋成樣的九層塔。佇伊的身軀頂，捻幾葉仔新穎，翻頭趕緊洗洗咧就對鼎底掖落去，阿母彼出好食閣芳氣十足的愛心料理就完成矣！

頂一擺佇阿嬸兜的牆仔跤，仙揣嘛揣無九層塔的影跡。雙手空空倒轉來，我共阿母唸講：「唉！挽無真無彩，好滋味就欠九層塔這一味。」阿母聽我按呢講就共我安慰講，食九層塔拍呃會有䆀味，無摻嘛無要緊。

有一擺風颱過了後，我轉去巡巡看看咧，阿母又閣起鼎開始欲煎卵矣。伊叫我去灶跤後壁彼坵菜園仔挽九層塔，規欉發甲旺旺旺、青ling-ling。阿母講，街仔阿姆兜的花坩內底生幾若欉，想講你愛食九層塔，就共伊伻一欉轉來種，想袂到這馬會發甲遮好。

做風颱的時，透大風、做大水，菜園仔內一股一股的菜蔬毋是蔫脯脯，欲死盪幌，就是賰無半項。干焦賰彼欉九層塔，伊骨頭真硬插閣徛騰騰佇邊仔角，一點仔都無礙著。

阮阿母的愛心，較強過風颱、硬過大水，一心一意養飼伊心愛的囝兒啊！

08囡仔時代

辜玲瑩

阿樹伯仔對菜園仔挽一寡青菜佮菜瓜轉來，夯椅頭仔坐落來那揀菜那想起往過細漢的時。才四年的爾爾，阿樹仔兜離學校四、五公里遠，逐工中晝欲食晝的時，因為彼時陣學校無營養午餐嘛無便當通食，逐个囡仔攏愛轉去厝裡食飽才閣去學校上課。

中晝欲轉去愛行過打馬膠路、石頭仔路佮塗沙仔路。彼當陣佇庄跤逐家攏誠散赤，無鞋通穿。熱天時，毋管行佇佗一種路，阿樹仔無穿鞋的跤底，予曝甲燒燙燙的塗跤燙甲𧿳𧿳跳。歹運的時閣會予刺仔抑是尖尖的石頭仔鑿著，喙齒根咬咧，嘛著那哀那跳倒轉去；寒天時，穿兩領薄薄的長䘼，規身軀寒甲gi̍h-gi̍h顫，跤予霜風凍甲全全是必痕和破空。褪赤跤行佇冰冷、砧砧的石頭仔路，彼是疼入骨髓。

逐擺阿樹仔轉到厝，面對冷冷清清的厝，阿爸、阿母攏出外去作穡，到暗才會轉來。阿公腦充血，倒佇眠床幾若冬囉。阿樹仔趕緊用細口灶起火，共凊飯熥熥咧，凊彩炒一盤菜。貯一碗飯菜，捀去飼阿公。阿公食飯較僫、吞著誠慢，阿樹仔急甲一直叫阿公較緊咧。一碗飯飼好，阿樹仔也家己凊彩扒一碗，起跤就走，趕欲轉去上課。

去到學校當然嘛是袂赴矣。照規矩，上課的時間傷慢入教室的，就會予老師罰「夯椅仔枷」。逐擺阿樹仔兇兇狂狂走入去教室，就自動恬恬仔共椅仔夯咧，行去教室後面跪落。有一工老師叫伊免跪，轉去坐咧上課，原來老師已經知影伊袂赴上課的原因矣。自彼擺開始就無閣予老師罰「夯椅仔枷」囉。

阿樹伯仔感覺往過是農業社會，家己食過遐濟苦就是冊讀無濟、條件無好所致。這馬時代進步，逐家學歷提高，毋過時機煞愈來愈䆀，想欲順利、平安佇社會上徛起並無簡單。這馬的少年囡仔誠好命，食好做輕可閣𠢕比並，敢是好命過頭矣？佳哉孫阿強仔猶教會行，伊想欲栽培囡仔有智識閣𠢕做工課，粗的、幼的齊會曉，就免煩惱後日仔路是彎的抑是直的矣。

09我咧揣我拍毋見的物仔

簡惠英

阿母嫌我做代誌無攬無拈、拖拖沙沙，規工四界遨。「阿英！狗仔、貓仔拍毋見，會當揣倒轉來，毋過你拍毋見的是永遠都揣袂轉來的。」阿母咧講啥？我聽攏無。「你透早出門，放學轉到厝，就蝹佇眠床頂耍手機仔，耍到三更半暝。功課無照起工，老師看著你就幌頭。你講看覓，對天光到暗時，你有啥物代誌予人呵咾著？」我頭犁犁，毋敢應話。

四箍輾轉恬喌喌，壁頂的時鐘「tah、tah、tah」的聲予我掣一趒。「阿母！我知影矣，我拍毋見的是時間。」時間無聲無說，一伐一伐行，永遠袂翻頭。伊講逐工予我二四點鐘，袂較加嘛袂較減。二四點鐘隨在我用，伊攏袂管我。我那食飯那耍手機仔，伊就對手機仔迒過去；我覆佇桌頂睏甲鼾鼾叫，伊就對我的目睭皮軁過去；我咧𨑨迌，伊袂像阮阿母纏牢牢、踅踅唸，功課凊彩撇撇咧嘛無要緊。我暢甲一直耍、一直耍，我是孫悟空，日子過甲逍遙自在。

今仔日分成績單，我連紲三擺規張紅記記。阿母共我叫去伊面頭前，伊講出名的企業家嚴長壽先生，少年的時捌佇一間公司送文件。伊逐工冗早一點鐘去公司，共所有的物件斟酌分類，閣共送件的路線撨好勢，按呢予伊真緊就共工課做煞。英國的莎士比亞，十二歲的時佇戲園做服務生，伊共人客佮人客騎的馬安搭好勢了後，就對門縫學戲齣。你想袂到乎？伊是對遮開始，成做一个世界出名的戲劇家。

少年袂曉想，食老毋成樣。對這馬開始，我欲綴的跤步行。頭一步，我逐工愛寫一張行程表，做了的用筆刣掉，無做的愛補甲到。紲落來，頭一暝就愛共隔轉工欲用的物件、愛交的作業攏攢好勢。上落尾我愛共冊揹仔窮予清氣，物件隨項仔隨項疊好勢，袂使烏白抨、烏白櫼。

時間恬恬仔共我教示，伊親像弓仔，會當搝長長，嘛會當勼短短。伊毋捌覕起來，伊一直徛佇遐，是我家己共伊放捒。伊教我講逐工共細項代誌做予好，就是成功的人。

10泅過日月潭

蔡天享

有人講咱蹛佇臺灣，有三項一定愛做的代誌：玉山、騎鐵馬踅臺灣佮泅過日月潭。我平常時有佇游泳池咧泅水，就興𩑾𩑾報名欲去泅日月潭，尾仔才知影這毋但身體愛勇健，閣愛有勇氣佮堅持。

會記得彼時倚中秋，天拄拍殕仔光就起床，外口涼冷仔涼冷。沿路有看見成十歲的細漢囡仔，嘛有七八十歲的老阿伯，隨人攏歡頭喜面，誠好鬥陣，互相喝講：「催落去！」紲落來兩萬人佇水墘排列，一逝仔一逝順序tőm、tőm跳落水。人人頭戴水紅仔色的泅水帽仔，佇水裡浮咧沉咧，誠成冬節的時，阮母仔佇大鼎內底咧烰的紅圓仔。

我靠勢有練泅規冬矣，聽好「年頭飼雞栽，年尾做月內」，一聲就跳落水。雄雄想著跤底的潭水，有六層樓仔遐爾深，一時煞跤麻手軟，踢無水嘛掰無路。我親像是薛丁山去予樊梨花的捆仙索縛牢咧仝款，袂振袂動，身軀一直沉落去，強欲予海龍王招去做囝婿。尾仔規氣心情放輕鬆，毋管是田蛤仔泅，抑是死囡仔䖙，雙手扶佇咧浮枋，用跤沓沓仔踢，沿水路欣賞日月潭的風景佮四箍輾轉的人。

來泅水的有朋友鬥陣，抑是規家伙仔相招來的，嘛有公司行號頭家招辛勞來的。上特殊的是一个二十外歲，欠跤缺手的查某囡仔。聽講伊細漢的時發燒引起敗血症，為著欲活命，醫生共伊跤佮手的頭前橛切斷。今都無跤捗、手捗，是欲按怎掰水咧？伊毋願放棄，堅持講好好人會當做的代誌，伊嘛欲做甲到。伊用各樣的跤手，勻聊仔共家己的身軀捒進前，毋但證明伊有才調，嘛鼓勵像我這款半上路下的人，愛有頭有尾。

這改有一百六十六个人泅無了，有的是半中途頭眩艱苦，抑是予水蟲咬著傷，嘛有的是氣力無夠煞放棄，換坐救生船離開。我泅甲糾筋兼牚腿，佇茫茫的水湧頂懸，強欲泅袂透這三公里的水路。毋過倚靠平常時操練的耐力和堅持到底的勇氣，煞尾有提著泅過日月潭的證書。我毋但是泅過日月潭，閣是泅有過的人！

01鹹酸甜的事務組

王英娟

舊年八月，新校長就任，伊予我有機會第一擺接事務組長。雖然講好聽是組長名，毋過人攏笑我是「做工的」，這是按怎講咧？

學校的大細項代誌差不多攏愛做，包山包海、哩哩硞硞。愛採購學校所有欲用的物件，嘛著愛敲電話叫師傅修理學校所有歹去的物件，閣著定定巡水電，看是有關抑是有漏水無？勞健保嘛著照起工來做。

採購愛遵照政府的規定，無是會觸犯法律。欲買進前愛量測物件的大細規格，發票佮收據嘛著愛注意內底的內容是著抑是毋著？除了按呢，閣著愛看物件的名稱、數量有符合所吩咐的訂單無？所買的物件同事敢有佮意用？遮的攏嘛愛斟酌。

有同事抑是學生囡仔講佗位愛修理，我就愛排無課的時間一个仔一个去巡，看有需要叫人修理無？若毋是蓋嚴重，先試看家己有法度修理無？佳哉厝裡有一个軍師，若拄著任何問題，翁婿攏會提供意見予我做參考，袂予我捎無摠。

毋過佇臺西這个風頭水尾的所在，倚海鹽份重，毋管是鐵門、燈座、門的後鈕抑是門鎖，逐項物件攏較快害。逐工耳空邊都傳來佗位愛修理的聲音，我攏笑笑回答。我的頭殼頂寫三字「欠修理」，因為我有修理袂完的工課愛做，連頭殼嘛著修理理咧。我需要充實自我對修繕的智識佮學問，才會當應付相連紲出現的疑難雜症。

有的修理工課愛排佇學生囡仔無佇咧的時間來做較安全，所以有當時仔愛利用放假的時間來加班。報師傅愛修理啥物所在？物件愛安裝佇佗位？閣著翕相做資料。配合師傅有閒佮我無課的時間來撨摵，而且愛綴修理才會當知影問題出佇佗位。所以講，事務組這缺就親像歌詞所寫的「無論是鹹酸甜抑是汗水滴，攏是人生需要食過的滋味……」。

雖然事務組有鹹酸苦汫的滋味，猶毋過，做這缺會當學習著佮人溝通的能力，嘛予我認捌一寡簡單的修理。閣發覺袂使看輕佗一途，就算是小工、散工，咱嘛攏有誠需要的時陣，因為三百六十行，行行出狀元！

02斷翼的天使

葉霖蓉

朋友定定講：「你誠實有夠辛苦的呢，照顧這款囡仔是足費氣的。」我的回答逐擺攏仝款：「慣勢就好矣啦！啊都拄著毋，日子嘛是著愛過！」

會記得佇查某囝欲足一歲的時陣，病院的先生講：「恁查某囝的跤頭趺攏無反應喔，可能無法度行路！」我診斷書提咧，規个人戇神戇神，目睭看遐的囡仔每一雙跤是遐爾仔健丟，會走閣會跳，逐个攏耍甲遮爾仔歡喜，心內佇咧想講：「哪有人生跤煞袂行路咧？天公伯仔，啊你敢是咧佮我滾耍笑？阮翁仔某嘛毋捌害過別人，是按怎著愛受這款拖磨咧？」

常在一个人看查某囝睏甲誠落眠的面容，有影是真毋甘。捌想過先共工課辭掉，來陪伊做復健。猶毋過，厝裡嘛袂使無我這份月給，只好喙齒根咬咧，逐工公司佮病院兩爿走傱，毋敢喝忝。心肝內向望伊會當順序徛起來，歡頭喜面走過來叫我一聲「阿母！」這款一般的老母袂感覺稀罕真四常的代誌，我煞一直等攏無。這款情境毋知佇夢中出現幾擺？雄雄醒來，又閣予現實共我𢼌一下。

查某囝自細漢就足歹育飼，每一擺羊眩夯起來，我的情緒就綴咧袂平靜。十八冬矣，雖罔攏無進步，猶毋過我對性命的看法煞有真濟的無仝。對伊，我干焦賰向望伊會當健康快樂踮我的身軀邊，就算生活攏無法度自理，我嘛甘願服務伊一世人。這馬我已經接受人生的這層考驗，袂閣再怨天怨地矣！

幾若擺，規家伙仔出去外口食晝，抑是去𨑨迌，真濟人攏真好玄。捌有囡仔講：「這个阿姊遮大漢猶閣咧食手，實在是真見笑呢！」這个時陣大人往往會趕緊共囡仔搝走。毋過嘛捌有一个阿媽，閣順孫的話尾咧接喙，講一寡有的無的。嘛有一擺阮去山，拄著一个查埔人比伊的大頭拇：「恁是快樂的一家伙仔，加油喔！」佇寒人的天氣裡，我煞感覺有一絲仔燒烙，對我的跤底衝對我的心肝穎仔起來！

我向望逐个人著愛按呢善意來對待身障人士，嘛愛鼓勵厝內辛苦的一家伙仔！

03無發表意見，袂使食飯。

郭家華

兩冬前，我真好運有機會佇臺南大學讀冊，閣較料想袂到的是，我少年時數想的代誌竟然實現矣。我大學的時讀過歐用生教授的冊，心內捌想過：「若會當上這位教授的課，一定是一層真好、真有意義的代誌！」拄開始上課的時，我緊張甲會掣，嘛毋知影欲講啥物，毋過老師定定笑笑仔講：「上課無發表意見，中晝袂使食飯喔！」就按呢逐擺上課逐家攏真自然發表家己對課程理論的意見，而且老師對逐家發表的意見攏真重視，嘛會針對意見引導阮閣思考落去。

有一擺上課，老師講：「我四常講愛自我反省，今仔日我嘛欲來反省。我定定講老師愛放下權威，毋過我家己煞講，無發表意見，袂使食飯，遮爾權威的話，實在真歹勢。請逐家想看覓，這句話應該按怎改會較好？」有人建議共這句話改做「發表意見了後，就會使食飯矣。」用正面的話來引導學生。

我毋知影欲按怎改這句話，因為我並無認為這句話予我感覺老師是權威的人。我想「毋知影欲按怎改」嘛是一款意見，所以我就攑手矣。我表達的內容主要是共問題改做「我對這句話的看法」，因為無一定逐家攏認為這句是權威的話。老師捌講過批判理論提醒咱思考的時，袂使共問題佮伊發生的情境隔開，就是毋通『去脈絡化』。這句話是產生佇咱的課程當中，是活佇咱的對話當中，我坐踮遮學習，感受著這句話是咧鼓勵逐家思考，而且老師並無要求愛講甲偌好拄偌好才會使食飯。這句話若無管待伊產生的背景，伊可能是權威的，毋過若共伊囥入活的情境內底來思考，這句話就是趣味的、溫暖的。老師聽了笑笑仔頕頭，毋但無講我無照問題來回答閣共我鼓勵講：「按呢思考真好！」

「無發表意見，袂使食飯。」這句話的意義是活佇阮上課的互動當中，因為老師共逐家的意見看做真珠，所以這句話是引導阮思考的光線，是阮上課的時上蓋親切的話頭。

04無常是生活的導師

林曉瑛

無常是生活的導師，伊教咱愛珍惜身軀邊的一切，才袂有遺憾。自早就知影人生無常，毋過一直到十外年前，失去上親的阿母彼時，我才深深感受著無常所帶予我的驚惶佮心疼。

後生的舊曆生日和阿母拄拄好差一工爾，自伊出世，逐冬攏是和阿媽手牽手做伙切雞卵糕、歡歡喜喜食腥臊，媽孫仔兩人感情是有夠峇的啦。阿媽愛食剝皮魚，後生嘛是無剝皮魚毋食；阿媽愛看連續劇，伊就逐暗坐佇邊仔，陪老歲仔看，那看那綴咧學講話。不時閣會聽著比手畫刀咧討論劇情，有夠心適的。

捌聽序大人講過，人若欲離開世間進前，攏會有一寡仔無法度解說的行為。彼時，阿母開始逐早起坐佇尪架桌邊，安詳自在咧念經，據在我駛車載伊四界拋拋走，連罕得去的親家兜嘛綴咧去相借問。彼年的新曆十一月初，阮姊妹仔相招欲來共阿母佮阮後生做生日，逐家佇餐廳那食那開講、翕相，到欲切雞卵糕的時，阿母雄雄對逐家講:「今年，我無愛佮阮孫做伙切雞卵糕，我想欲請逐家另外食一頓仔豐沛的！」大漢小妹隨喝聲講:「好啊！好啊！按呢又閣有好料的通食。」我就講：「我闊喙食四方，緊咧！來撨一下仔時間咧！」就按呢，逐家十喙九尻川，上尾仔撨好兩禮拜後欲來食腥臊。

隔轉工早起，我送早頓去予阿母食。伊講伊頭殼足疼，我隨送伊去病院。啥人知影，這煞是阿母佮我講的最後一句話。三工了後，阿母就來離開矣。啊！哪會按呢？我猶有足濟話猶未佮阿母講，猶未好好仔有孝阿母呢！阿母！你哪會當啥物話攏無交代，就來離開咧？前一工猶和逐家好勢仔咧開講，這馬煞是一个冰冰冷冷的身軀。阮姊妹仔目屎含目墘來安排後事，就佇和師父選定出山時辰的時，我雄雄發覺出山彼一工，就是阿母進前決定欲請逐家食腥臊的日子。

原來，阿母早就已經決定好伊人生欲煞鼓的日子，只是逐家攏毋知。人生有偌長，咱無法度掌握。珍惜和每一个所愛的人鬥陣的時間，才袂有遺憾。

05愛心菜蔬

謝慈愛

歇睏日，後頭厝電話定著傳來老爸的交代:「轉來提菜瓜、匏仔、竹筍……攏是透早現挽、現挖的，幼sap-sap含露水的！」這款溫暖閣自信的聲嗽實在予人真數念。

老爸勤儉骨力，十六歲就考牢碼頭苦力，伊定講「做雞著筅，做人著反」。有當時貨櫃船期接無好勢，愛踮厝等通知聽候船入港，伊袂激懶屍趕緊利用工課縫，肩胛揹鋤頭，穿人無愛的拍鐵仔褲佮阿兵哥裘仔，頭戴免錢的競選帽、跤穿烏色的靴管，傱去山頂挖塗種菜。伊毋捌字，煞並讀過冊的人較𠢕拍算、較捌道理。伊相信「靠山食山，靠海食海」，人若儼硬軁鑽、骨力拍拚，天公伯仔絕對袂虧待咱啦！

山頂的穡頭對少年做到老，會使講是誠熟手。一年四季綴節氣咧種作，啥物時陣愛反塗、掖種、落肥、薅草、收成……攏一清二楚。熱人就種匏仔、菜瓜抑是苦瓜、金瓜、筍仔……；寒人就換種菜頭、山藥薯、芥菜……一大堆。大出的時是生甲密喌喌，拄採收煞，隔工予露水一下凍，隨閣插插插，濟甲挽袂離。

講著伊遮的菜囝菜孫，老爸就喙笑目笑，奢颺甲展風神講：「種作哪有啥撇步，當做飼囝，用愛心來共照顧絕對媠啦！」除了留寡家己食，招查某囝緊轉來搬以外，閣有通分予厝邊頭尾。經濟較差的家庭，阿爸嘛歡迎自由來提轉去煮。若閣有賰就佮阿母捾去市仔，半買半相送，凊彩喝喝賣賣咧，抑是佮熟似的菜販仔用菜換菜，落尾才貼寡錢換魚、肉轉來暗頓加菜。有時阮兄弟姊妹嘛趁著啖糝的四秀仔。

見擺接著老爸催阮轉去提菜的電話，阮一定大聲共應：「好啦！連鞭就轉去提！」雖罔頂擺提的猶未食完，阮猶原不忍心講出毋挃的話，毋甘看伊失望佮傷心。因為遮的農產品，雖然無蓋媠，老爸攏共當做親生囝仝款惜命命。閣再講一个八十外仔外歲的老大人，會曉利用時間去種作運動，予四箍圍仔的親朋好友，食著含露水的「愛心菜蔬」，這是偌爾仔稀罕的代誌呢！

06姊妹仔伴

溫靜婉

佇三十外年的職業生涯內底，逐階段攏有較好鬥陣的人，到今猶有聯絡的，就沓沓仔成做姊妹仔伴。

彼工落雨，毋過我足歡喜，嘛足期待我的姊妹仔伴欲來阮兜開講、唱歌佮啉咖啡，都足久無見面矣。

逐家一下看著就攬來攬去，手牽牢牢，當做相借問。猶未回魂過來，就佇遐嗤舞嗤呲講袂煞，鬧熱起來囉，誠實是「三个查某人，一个菜市仔。」無臭彈的，逐家面色攏足好，不而過身體加減有寡各樣，面容嘛加一屑仔皺痕，毋過逐家攏講彼是智慧的粒積。阮對遐的攏無咧掛意，因為快樂佮健康才是阮上要意的。

阮五个姊妹仔伴內底，有三个人予我足欣羨，從較早就佇厝裡食飽閒閒顧𨑨迌，因為的翁婿有才情，一人趁錢趁甲開袂了。內底有一个閣是無囡仔的『DINK』族，兩翁仔某定定相𤆬咧四界耍。佇面冊攏隨時看會著上山落海的相片，不時閣會出國𨑨迌，日子過甲不止仔樂暢。

我是拄退休，所以就賰一个猶咧上班。伊講伊攏做袂𤺪，欲一直做甲頭家共伊辭頭路為止。阮聽一下笑甲，笑伊誠實是阮的好模範。

紲落來，有一个講伊兩冬前離緣，害我掣一趒。因為伊的囡仔攏大漢矣，哪會遐爾想袂開咧？伊講伊無想欲予囡仔受影響，所以等大漢了後，才為家己拍算，欲予家己的日子過較歡喜咧。

這佮我最近看著的一篇文章足相。有一个七十一歲的美國查某演員，講阿母一世人咧成就阿爸，毋過佇八十歲的時煞共伊講：「我這世人無啥物成就。」誠實的，因為查某人定定予人向望會當共厝、囡仔佮翁婿顧予好就好，攏袂記得愛走揣家己的夢想。

咱這个時代的女性，較會曉疼惜家己，嘛知影家己會當做啥，閣會使按怎做。看著彼个姊妹仔伴遐爾堅定的眼神佮精彩的生活，我相信無論查埔人抑是查某人，活到咱這个年歲，著愛肯定家己，毋免管別人，才是真正愛家己。毋過我毋是咧鼓勵人離緣喔！有人的婚姻嘛足幸福，逐日攏過甲真快活。

07阿爸的心事

徐華聲[[3]](#endnote-3)

「華聲，去讀師專你會後悔袂？」

這句話，自我考牢以後，阿爸毋知已經問我幾擺矣。頭起先，我當做伊是煩惱學生囡仔歹教，我教袂來，所以我攏笑笑仔應講：「袂啊！教學生囡仔真好耍呢！」阿爸微微仔笑一下，就無閣講落去矣。一直到有一工，我才知影，阿爸定咧問的這句話，是伊囥佇心肝內的一粒大石頭。

讀國校仔的時，阿爸定定那散步那講歷史、地理予我聽。我攏想講：「阿爸捌遮濟，應該是會當做老師啊！若無，至少嘛是坐辦公桌仔的，哪會是一个流動攤販？這个謎無偌久就敨開矣。

有一擺咧開講，阿母講：「恁阿爸細漢真𠢕讀冊，毋過誠可惜，國校仔欲畢業的時，注重教育的阿媽煞來過身。恁阿公干焦想講閣有一个細漢囡仔無人𤆬，就叫恁阿爸鬥𤆬囡仔，莫閣讀冊矣，彼个囡仔就是恁阿叔。恁阿爸自十出頭歲仔就開始偝小弟、牽牛、作穡……，所以伊講，無論按怎艱苦，喙齒根咬咧嘛愛予囡仔讀冊就著啦！」

「是講我已經考牢師專矣，阿爸應該真歡喜才著啊，哪會定定問我會後悔袂？」

阿母掠我金金看，欲講若毋講：「其實……，恁阿爸真正欲問的是你會怨嘆袂？伊知影你想欲讀大學，因為厝裡散只好放棄，予伊想起較早講過的話。哎！自尊心予伊講袂出喙，只好換一句話問你。」

我總算知影矣！是按怎阿爸的兄弟內底，干焦阿叔會來阮這間破厝看阮。來的時陣閣會紮『可口奶滋』，芳芳甜甜閣脆脆，實在真好食！原來，阿叔紮來的餅，毋是干焦好食爾爾，內底閣有一份對阿兄的感謝。

我嘛知影囥佇阿爸心肝內的彼粒大石頭，干焦我才有法度共伊搬開。所以我若有轉去，就會分享教冊的趣味予阿爸聽，我欲用實際的行動慢慢仔搬徙彼粒大石頭。

一冬過一冬，佇我得著彰化縣第一屆的班級經營金像獎的時，我看著阿爸目睭內的光彩，我相信彼粒大石頭應該離阿爸愈來愈遠矣。

08歹看面的

宋展旭

「噓！恬恬，歹看面的來矣！」

舊年歇熱進前，拄好影著學校的公佈欄頂面有貼一張海報，寫講後禮拜一欲舉辦一場偏鄉學校服務的徵選，欲去的所在我連聽都毋捌聽過。本成閣咧想講這个歇熱，毋知到底欲創啥？好佳哉我的目睭蓋利，無共這个遮爾有意義的活動落勾去。

佇這改的徵選當中，若無兩步七仔，根本都無法度過五關，斬六將。我真正是十二月屎桶——盡拚，步數盡展，共我透世人所學著的功夫用甲盡磅矣。佳哉，天公疼戇人，上尾的錄取名單有我的名，會當hőng選著，真正是比著頭獎閣較暢。

紲落來一個月的培訓，真緊就結束矣，總算是到欲出發的彼工。佇咧車頂的時陣，主任就共我講：「這陣囡仔雖然真古錐、真活跳，毋過你若是無較歹咧，定著會起去你的頭殼頂，你著愛較注意咧！」聽伊按呢講，我是煩惱甲毋知欲按怎？啊，我想著矣。規氣就莫笑，按呢應該看起來就真有威嚴。所以自踏入去學校內底，我就決定激一个面腔，袂輸有人欠我幾百萬的款。

頭一節課，先共學生囡仔講班級的規定。徛上台仔頂，我就先歹聽話踏進前，若準上課的時陣，無遵照老師的規定，抑是無認真聽課程的內容，甚至是吵吵鬧鬧，攪吵上課，就愛受處罰，我嘛袂予恁有好面腔通看。

看學生仔可能發見我毋是遮爾好鬥陣的款，隨个仔隨个面仔攏青恂恂，我想應該是毋敢閣作怪矣。不而過猶閣是囡仔，欲愛乖乖仔聽老師的話，這盍有可能？後一節課，就隨袂記得我所講的話矣。所以我就用刣雞教猴的步數來共嚇驚。彼个𤆬頭的囡仔王隨喝講：「老師！我後擺毋敢矣啦！」我看伊頭犁犁，規班攏恬喌喌。嗯！這聲妥當矣！落尾上課有影就無人閣敢烏白作怪。毋過我的名聲嘛因為按呢迵京城矣，傳到規个學校的人攏知，連去便所，學生囡仔看著我都閃甲遠遠遠。後來閣聽講有人共我號一个名，叫做「歹看面的」，這馬想起來閣不止仔心適。

09離別再練習

林淑美

彼日拄著工友簡哥講：「恭喜呢！來四冬欲轉去矣，原仔會毋甘呢！」我煞嚨喉管滇接袂落去。北漂來到異鄉食頭路欲調轉去下港確實真僫，消息公佈是同事查榜的，我實在無勇氣。姊妹仔伴哭咧衝出來共我攬牢咧講：「成功矣！成功矣！」一時間我煞毋知是欲歡喜抑是艱苦，鹹酸苦澀佇腹內咧滾絞。

四冬前考牢老師，添志願的時無人敢添這間學校，干焦我青盲毋驚銃。校長大的常在招我欲創啥創啥，我攏共應好。到今伊毋捌差教甲半項，顛倒我定定共教務處允一寡穡頭，總是一句怨嘆都無，閣和我痟參落去。電腦歹去，一通電話共lóo過去，總務處隨共咱處理好勢，攏袂面漚面臭激歹面，閣共咱會講物件濟人用往往攏會啦。

第一擺教自然，我這个菜鳥仔是備課備甲會呼雞袂歕火，佳哉我的心臟有夠大粒，這陣囡仔做我的白鳥鼠。原來除了本土語，自然課我嘛有法度教。二年仔的老師看我孤鳥插人群，下晡時仔招我讀經典，走揣安定自我的力量，利益眾生是咱做老師永遠的功課。下班了後的運動團那運動那講笑談，予阮跤鬆手弄，身體精神齊輕鬆。若講著辦公室的姊妹仔伴，中晝食飯門共閂起來，笑聲是強欲共厝瓦掀起來。這回驚我調轉去下港予人欺負，就三叮嚀四交代：「愛講袂曉、毋捌、無做過。」一个替我寫簡歷，一个愛我學會曉拒絕別人的勇氣，因為知影這號死人性若無改會做死。尤其是如仔老師驚我枵著，四秀仔攢咧予我拜五下晡趕車硩腹肚。啥人講北部人無情，這號疼惜咱的人情，是欲按怎還？

四冬的單身生活，對礙虐到學會曉享受，是練習走揣家己的自在；佇北部享受予人疼惜的日子，是性命中的幸福。葉石濤捌講過：「臺南是一个適合咱人眠夢、作穡、戀愛佮結婚的所在。」今我欲轉去連空氣欶起來都有甜味的城市，總算免南北二路逐禮拜走傱，不而過心內酸酸，剝袂開的煞是這个予滿滿的愛包牢咧的風城。我想離別的練習，凡勢閣愛來一擺。

10多謝囡仔予我的肯定

廖啟助

佇面冊頂懸當咧看朋友分享的相片，雄雄一个訊息跳出來，頂面寫講：「師父，我今仔日已經掛階矣，感謝師父過去的栽培！」

原來是我十一冬前所𤆬的資優班的徒弟仔，因為某種緣故，伊干焦讀一冬的國小資優班就離開矣。後來佇國中的同窗會，我才知影伊去讀中正預校。透過面冊才了解，伊預校畢業了閣考著官校。

平常時仔逐家攏無閒，連繫嘛足有限，所以收著這个訊息對我來講非常的感動。我共伊祝賀，順紲對伊講不敢當。我予你的指導足有限的，是你無棄嫌我，共我遮爾看重。佇你讀軍校畢業掛階的第一時間，就傳訊息來佮我分享這个好消息，真正足感心的，伊隨共我講：「一日為師，終身為父！」

因為這个徒弟仔的分享，閣予我想起另外一个囡仔。自伊國小畢業一直到今，逐冬的教師節攏會特別傳訊息共我說多謝，祝福我教師節快樂。

頭起先的兩三冬，我想講可能是國小拄仔畢業，所以較會數念我。想袂到紲落伊讀高中、讀大學，仝款逐冬傳訊息來祝賀我。講正經的，我真感動。所以佇前幾冬，我特別共我的感受回傳予伊。

我講：「多謝你逐冬的教師節攏傳訊息祝福我，雖然內容攏無足長，毋過遮爾濟冬來，無一冬閬過，真正予師父足感動的！有時我咧想，我敢真正有佇你的身上，特別做啥物代誌抑是付出啥貨，是按怎你會一直共我這个師父囥佇你的心肝頭？雖罔你攏對我講足感謝老師過去對你的疼痛佮關心，才有今仔日的你！毋過我顛倒想欲共你講，其實是你咧鼓舞我這个做先生的人。因為有你長年來的肯定，我才會勉勵家己無論如何，一定愛做囡仔性命當中的貴人。」

我捌的代誌真少，我會當教予囡仔的閣較有限，毋過我知影，咱咧做，囡仔佮家長攏有感受著。咱愛用心牽教每一个囡仔，因為咱一句關心、鼓勵的話，真有可能就是這个囡仔佇伊這世人上重要的支持。只要用心，相信咱的教育會愈來愈光明，多謝囡仔予我的肯定。

11囡仔

洋洋

囡仔，你佮我無仝款，因為你有勇氣通去追求你的理想。

細漢的時陣，你規工共阿母搝牢牢、綴前綴後。這馬你佮阿爸仝一个時間咧看世界盃的跤球比賽，煞是佇無仝所在咧看。一个佇英國、一个佇臺灣，兩个蹛『Line』面頂做陣討論比賽。我咧想，距離敢若毋是啥物問題，因為咱的心攏倚做伙。

前年的這馬，阿爸、阿母希望你佇臺灣大學畢業了後，才出國去讀研究所。毋過你認為為著一張國立大學的文憑，共上寶貝的青春日子囥佇無興趣的科系，毋是你欲挃的。你提著國外的獎學金，想欲走揣家己的未來，追求家己的理想，想欲去英國讀冊。你講：「這是我的人生，我欲家己決定。我無愛佮你仝款做一个老師，我欲做我家己。」

囡仔，你雄雄欲出國讀冊，阮誠毋甘，因為阮心內猶未準備好勢。晟養二十冬的寶貝查某囝，煞雄雄欲離開爸母的身軀邊，阮哪擋會牢？你敢知影，阿爸、阿母這世人，頭一擺去廟裡跋桮，就是為著你欲出國的代誌，毋知出國會平安順序袂？了後阮想通矣！只要阮想會開、放會落，你才有法度去追求你的夢想。

目一𥍉，已經過一冬矣，你不時仔就敲『Line』的電話，喙笑目笑佮阿爸、阿母開講，講以早你的想法、講這馬你的看法、講以後你的工課。講甲『Line』的電話強欲燒去，你電話猶是毋願掛掉。逐擺佇『Line』面頂，阮攏會講：「細膩喔！愛注意安全！」這就是序大人疼惜序細的心，疼痛家己上愛的囡仔。

佇一冬內，你慢慢仔體會阿母捌共你講的道理。你感恩爸母支持你，予你有法度安心讀冊，免煩惱下一頓佇佗位；你嘛了解人生的意義是做對社會有幫贊的代誌。

囡仔，你就親像風吹，阮若搝絚絚就飛袂懸。干焦放予去，才飛會懸、飛會遠！按呢你有你的天地，我有我的天地，咱的天地嘛閣較闊、閣較大！

囡仔，你佮我無仝款，因為你有勇氣通追求夢想，阿母佩服你！阿母希望你永遠平安快樂！

12同窗

張月惠

這幾冬來，我誠欣羨身軀邊的親情朋友有同窗會通好參加，有人閣固定逐年一擺，上無嘛兩、三年一擺，啊若我咧，一擺都毋捌參加過，干焦會當徛佇邊仔癮爾爾。

對小學讀到研究所，我毋捌參加過半擺同窗會。毋知是我人緣䆀，抑是我的同學原本就較貧惰，橫直都無人來揣我。我嘛知影家己的喙水無好，無才調去招同學聚會。就按呢規日顧看人參加同窗會，家己踮邊仔看有食無干焦癮，數想甲喙瀾強欲津落來。

舊年底，專科的老班長敲電話來予我，講欲開同窗會，我歡喜甲跳起來，足想欲撥工去參加。干干仔代誌仙撨都袂拄好，致使佮同學見面的機會煞拍損去。我安搭家己講橫直有一就有兩，後過決定會閣開同窗會，時到才來參加。日子一工一工過，哪會攏無聲無說咧？

雄雄有一工接著電話，有幾个仔同學欲對下港起來清水看阮彼班的阿弟仔，問我欲做伙去無？手摺簿仔掀開看內底的行程，都合真無拄好，有一个會愛參加，無法度做伙去。三講四講，講規氣專工欲斡過來看我。我真歡喜，隨約好佇媽祖宮邊仔的咖啡廳相等。彼工我會開到半中站就趕去咖啡廳，同學攏佇遐矣。人未到，早就替我共咖啡叫好矣。遮爾濟年，猶會記得我無愛啉燒的，嘛無愛冰的，會遮爾貼心，干焦老朋友會爾爾。我臨時臨曜煞認袂出寶龍，予無牙佮阿甫笑我目睭霧霧，菝仔看做蓮霧。我知影逐家攏有歲矣，敢有需要按呢互相落氣咧？

規陣坐佇通俍的窗仔邊，講天講地、講鱟桸講飯篱，歡喜到地矣，干焦有鼻著咖啡的芳味，煞袂記得落喉是苦的。免偌久心肝窟仔攏燒烙起來，袂輸閣踅轉去向時仝班讀冊的時陣。人會老，毋過同窗的心情佮記持攏無變。這種厚厚的人情味，不時都予我數念袂煞。總是我猶是真歡喜三十外年後，閣有同學來相揣。

天地闊莽莽，對千做同窗，有法度閣相拄頭，正經愛感謝天公伯仔予咱福氣，咱著好好仔共寶惜。

01麻糍雨

洪淑昭

人生過欲一半才有機會通看著麻糍雨，彼日的情景一直到今，猶原不時浮現佇我的頭殼內。

彼日阮翁欲出張，講欲去旗後翕新船進水的儀式，硬招我和伊去。原本我看日頭遐炎，想著採訪就愛佇日頭跤煎，規个人攏刺疫起來，隨幌頭喝無愛。伊看我遮無意，就唌講：「你敢捌看過麻糍雨？」頭起先我叫是伊咧譀古，就揬講：「天頂若會落麻糍，咱就手開開，等待麻糍落落來就好。」伊搭胸坎掛保證，講若去一定有麻糍雨通看，我毋才姑不而將綴伊去。

進水儀式是佇造船廠碼頭進行的。阮到現場，港口已經徛甲實實實。進水的大船新點點閣幔紅結綵，拜拜的祭品款甲誠豐沛，牲醴閣是誠罕得看，有含豬頭的五牲。參加的來賓頷仔頸攏有結一條印「進水大吉」的紅帶仔。耳空邊我不時有聽人咧會：「新船的主人大出手喔！」「聽講麻糍攢欲規噸。」「規百个的紅包欲hőng抾。」看遮奢颺的場面，心內的算盤凊彩擉擉咧就知，新船的頭家百面是「尻川鬥竹篙」的好額人。

當當規十捾的連珠炮對十樓懸的船頂放落來，一時間雺煙散霧。無張持，頭殼頂雄雄有物件落落來，攑頭一下看才發覺滿天全是紅包佮麻糍。這時跤手較猛掠的人已經搶著紅包矣，挨挨𤲍𤲍的手裡嘛攏有承麻糍的家私：紙箱仔、拔桶仔、籠仔、雨傘……連掠蟲豸的網仔嘛提出來用，無工具的就跔佇塗跤抾人承無著的。

我予人群𤲍甲袂振袂動閣驚危險，干焦共雨傘反過來囥佇頭殼頂，承有偌濟算偌濟，橫直我是為著心適爾爾，毋是真正愛食麻糍。量其約十外分鐘過去，逐个人攏歡頭喜面散場去矣，我才將雨傘提落來看。驚倒人！五百萬的雨傘竟然承甲欲滇，內底閣有一包一百空一箍的紅包，誠實毋捌遮好運。

聽船頭家講，新船進水掖麻糍的儀式自日本時代就有矣，主要是用掖麻糍聚集人群的好吉兆，來祈求未來出海會當漁船滿載，通好規船掠甲滇滇滇。這見的「麻糍雨」，真正予我大開眼界，到今猶咧數念。

02守空岫

白麗芬

一日過一日，一個月過一個月，孤隻鳥母常在佇空岫飛出飛入，不知不覺，竟然也已經過兩年較加矣。

越頭看這兩年外的過程，伊真清楚家己內心的轉變。論真愛對六年前講起，上代先是查某囝高中出業，考牢臺北的大學，就按呢頭隻鳥仔囝飛出籠矣！紲落來，本底掠做第二隻欲飛出去的是拄讀國三的後生，上無愛閣四年，所以猶早咧！無疑悟才過兩年半爾，煞是彼隻老鳥公飛咧走。因端是老鳥公去允著較好空的頭路，毋過著愛離鄉背井，去到國外。毋甘阻擋翁婿的事業心，鳥母放手予鳥公飛出籠。隔轉年後生考著外縣市的大學，查某囝繼續留佇仝學校讀研究所。對這个時陣開始，規个岫真正空戽戽，賰鳥母飛無路。

窮實翁婿向望伊做伙去國外蹛，不而過厝裡的狗愛纏綴，閣毋甘離後頭年老的爸母佮兩个囡仔傷遠，遮的束縛予伊行袂開跤。閣再講，彼个國家不比咱遮自由、利便，若欲長期蹛遐，百面會感覺縛跤縛手，落尾伊決定欲留佇臺灣守空岫。

頭起先，見若對外口轉來恬tsih-tsih的空岫，伊足袂慣勢。特別是到暗來，稀微的燈火炤佇空厝間，干焦月娘陪伴伊的孤影。獨獨一人的暗頓無鹹汫，寂寞的空氣予伊那欶心頭那實、目頭那結。伊對家己講：「歡喜是一日，艱苦嘛是一日，憂頭結面欲到底時？哪會毋歡喜來過日咧？」伊練習轉換心情，對拜一到拜五，逐日都安排真充實的活動：有運動健身、有學校教母語，一點仔都袂拍損去；歇睏日都合若會拄好，就轉外家探望爸母；查某囝閬縫會轉來做伴；三時有陣翁婿若轉來，兩人攏加真好禮咧相款待，袂像較早按呢捷捷咧答喙鼓；網路嘛牽抾伊佮濟濟有志交陪，學習母語的智識。沓沓仔，伊恢復向時的笑容囉！

咱人一生中，逐坎站都有逐坎站的宿題，介在咱用啥物款的心態來面對、接受佮處理。當今的鳥母已經體會著當中的智慧，伊守空岫嘛守甲真自在，日子過甲不止仔樂暢呢！

03我生矣！阿母，你好無？

陳惠珠

誠久毋捌想起阿母，誠久毋捌為著阿母流目屎矣。

日子過了真緊，今仔日是大漢後生十八歲的生日。猶會記得生大漢後生的前一工，半暝起來便所，發現流血，緊叫翁婿起來，隨坐計程車去診所。

生囡仔的暗暝變甲足久長的，護士佇腹肚頂囥一台機器，講是欲觀察胎兒的心跳。凡勢是胎兒佇腹肚內一直振動，機器不時會發出誠大聲的聲音，吵甲翁婿袂當歇睏。伊講我若是猶閣生袂出來，伊就欲先轉去厝裡。就按呢，留我一个人佇診所……。

彼陣我三十一歲，毋捌生過囡仔，毋知影紲落來會發生啥物代誌。心肝頭愈想愈艱苦，無一个人佇我的身軀邊，就佮細漢的時陣仝款，無依無倚……。

翁婿轉來診所，護士建議我去生產間看覓。我倒佇生產台頂，心內足驚惶。護士愛我出力，我試足濟擺。尾仔，聽著水帕流佇桶仔底的聲音。護士講水帕內底有胎屎，叫阮愛考慮破腹，若無胎兒共屎吸入去肺部就無好矣。

聽伊按呢講，我嘛毋知欲按怎才好？煩惱若是閣延延落去，恐驚會害著囡仔。佮翁婿參詳了後，我決定閣出力看覓，到六點若準猶閣生袂出來就破腹。一改閣一改出力，予我疼甲欲死，護士講囡仔的頭款無出來。壁頂的時鐘一秒一秒直直過去，一直到六點，翁婿隨簽手術同意書。無偌久，醫生來矣，注麻射，破腹生囡仔。六點半，聽著囡仔的哭聲，我的目屎就㴙㴙滴。

生一个囡仔是遐爾仔無簡單，是按怎阮阿母會忍心放捒四个囡仔做伊去咧？我聽著大漢後生出世的頭一聲哭聲，隨想起我家己出世的時陣，應該嘛是按呢哭予阿母聽。阿母咧？我對阿母的印象無蓋濟，我毋知影彼時厝內發生啥物代誌，哪會予阿母來離開。大漢了後，沓沓仔了解世事，較會當體會細漢的時，阿母佇半暝敲電話轉來厝，那吼那共阮講，伊姑不而將才會離開。

人生在世有甘有苦，雖罔到今我猶毋知阿母的苦衷到底是啥？毋過行過倚五十冬的人生路，予我寬寬仔放下對阿母的怨恨。

阿母，你過了好無？

04開錢討皮疼

Oo-bá-sáng

真久無去做健康檢查，殘殘就開一大注，去做真幼路的全身檢查。

體檢前三工，就袂使烏白食，愛限制每日粗纖維的攝取量，所以干焦會當食飯佮麵，閣配寡魚和豆腐，連果子嘛袂使得，這款的食食號做『低渣飲食』，講實在的無食菜蔬哪會使？毋過為著檢查較有效，只好照規定來。

檢查的彼日，透早三點就起來，共2000cc的清腸劑佇兩點鐘內啉了，啉落去無偌久，就開始走便所，五、六分鐘就走一遍。走甲落尾，規个人煞變甲軟荍荍、虛leh-leh！

錢開了大注，服務就真好。檢查中心專門派一个服務員來𤆬你進行所有的檢查，看著遐的檢查儀器，心肝膨一下、凹一下，尤其佇咧檢查的歇睏當中，有聽著人咧會：「某乜人檢查了發現某乜所在有問題……。」聽著煞起交懍恂，萬一……，莫想遐濟，都猶未檢查好，家己就先來嚇驚家己。

等到全部檢查好勢，賰的就是等兩禮拜後的檢查報告。

都猶未到看報告的日子，檢查中心就敲電話來講：「你某乜所在有問題，愛看門診邀[[4]](#endnote-4)醫生參詳……。」聽著按呢，親像予雷公摃著仝款，規个人強欲接載袂牢。等提著體檢報告，看著濟濟濟的紅字，猶閣較掛吊，真後悔共身體拍翸甲按呢！。

紲落去是走門診，有的醫生真慈悲，共你詳細解說；有的醫生嚴肅甲，鐵口直斷。這陣才發現面對生死的關頭，人攏是真軟汫的。好好一个人，為著體檢煞驚惶甲袂食袂睏、消瘦落肉，真正是食飽換枵。

朋友知影我的狀況，就講：「你是開錢咧討皮疼，歲頭食甲遮，機器用久嘛會生鉎。啊若我咧，才袂癮做體檢來嚇驚家己，萬一若是拄著，才時到時擔當。」

我敢若像朋友講的「開錢咧討皮疼」，毋過後生講：「體檢是提早預防，早發現早治療，保障身體的健康。」無毋著，若無，政府哪會遮精光咧推捒體檢？

其實體檢只是預防的一部份，身體欲健康著愛靠平常時的保養。食食正常，運動規律，保持好心情，按呢才會固本培元，若無閣較幼路的檢查嘛無效。

05這粒璇石

含嫣

今年的母親節，後生問我：「阿母，你欲啥物禮物？」足感心呢！順勢我就共討：「我有一粒璇石，囥幾若年矣，你共拍做手指送我好無？」本底伊是感覺按呢無啥誠意，毋過嘛是順我。就按呢，這粒有真濟心情故事的璇石，咧欲有一个新的意義矣！

電話掛掉，人坐佇膨椅，心煞飛對三十幾年前欲訂婚彼陣。彼工，兩人歡頭喜面、糖甘蜜甜行入去金仔店，咧揀訂婚愛攢的袚鍊、手環佮手指。明明真佮意一跤璇石手指，提起來掛咧，手攑懸懸，相規晡久，足想欲共定落來。毋過月給才萬捅箍的教員……猶是買金仔較實在啦！

凡勢是彼種「買無著的上寶貴」的心理，結婚規十年猶咧數想一跤璇石手指，毋過婚姻當中攏是鹹酸苦澀的目屎佮重重疊疊的怨慼。有一年情人節，半暝仔才轉來到厝的翁婿，尖跤幼手共一條璇石袚鍊㧣予阮講：「這送你！」我驚一趒隨清醒，心內憢疑：「敢有可能！是買欲送人予人拒絕？抑是買來欲贖罪的？」彼是一條電視一直咧廣告的袚鍊，雖然毋是我向望足久的璇石手指，毋過璇石墜仔金鑠鑠，有影足影目嘛足鑿目的，鑿甲我心誠疼。

這粒惹禍的璇石，我是真寶貝，去泅水驚予消毒水損害，逐擺攏先提落來。有一擺煞無張持拍交落，四界揣攏無。尾仔雄雄想著，可能落佇游泳池的停車場，毋死心走去揣，總算予我佇碎石仔縫看著已經予袂少車軋甲變形的墜仔。抾轉來以後，我就順心意共拍做手指，二四小時掛牢牢。

哪知一擺咧撨徙鐵櫃捒倚壁的時，指頭仔勼袂赴，直接挾佇壁佮鐵櫃中央，活欲疼死。到底彼陣按怎共烏青的指頭仔搝出來的，已經袂記得矣，干焦知影圓輾輾的手指，挾一下已經變形。

自彼陣到今，已經超過十五冬矣！對愛情的幻想、對婚姻的向望，早就一點一滴消失甲無痕跡矣。閣一擺共璇石拍做手指，掛佇倒手的䆀指，我心內感覺真滿足，因為這是後生送我的母親節禮物，我有影足好命的！

06眩愛

林月娥

阿俊車停佇診所門跤口，這跡是嘉義市店頭真交易的所在，根本無可能有停車位。真知影有可能會按呢，阿爸佮阿母才毋敢放阮兩个家己來予醫生看。醫生館複雜，阮姑情阿爸踮車頂佮阿俊做伴，阿母仔𤆬我落去就好。

我的倒手對肩胛的飯匙骨到手腕骨，已經痠疼欲成月日矣，骨科電光照了轉對復健部門，講愛照起工去搝、去電。我自來瘦閣薄板，本來就無啥病本，這過予這肢手打揲甲毋但花容失色，連原底彼款有申請專利聳勢的笑聲攏無去矣，五十外外歲矣，頭擺智覺著，原來痠疼就是這款無奈何[[5]](#endnote-5)！

林醫師佮阮後頭厝的爸母真熟似，半年前阮捌載阿母來予看跤。醫生會先翕超音波看佗位無拄好，閣來就局部注射。會記得醫生佇阿母的跤揻六針，我佇邊仔目睭是半瞌半金，心肝穎仔是疼搐搐。牽伊出來椅仔遐坐，我聽候提藥仔，問伊：「足疼的乎？」伊笑笑仔講：「曷會?」我手共牽咧出去坐車。阿爸、阿母八十歲矣，欲出外總是愛有人載較妥當。

這擺無仝款的是，彼肢柯酺皺襞襞八十歲的手共我這肢半老老，猶閣略略仔幼幼的疼手牽咧，喙那唸：「早就愛轉來予注射矣，遐蠻皮，敢無瘦規身軀肉矣！」其實我真罕得辛苦病疼，算勇！入去診療室，我早就做好討皮疼的準備矣。看醫生共注射針攢出來，我身軀隨敧倚阿母的胸前，正手對阿母的桶箍腰攬咧：「林醫師，足疼，足疼的啦！」按呢揬四針，醫生講：「好矣，這站仔毋通捾傷重的物件喔！」

我有聽著，但是我猶閣沉醉佇這款軟㽎溫暖的感覺！徛起來，阮行出來，啥人知我煞那來那無對同，目睭起煙暈，雙跤徛袂在：「阿母，我頭殼足眩足眩的！」護士緊共我插入去倒蹛眠床。我猶閣略仔知人，阿母跟佇邊仔，手共我牽咧。護士講：「伊傷緊張，眩針啦！」「啊伊都罕得注射，會驚啦！」聽著按呢，我的目屎對目尾垂落去枕頭。阮咧想，我定著是予累積三十冬的臭奶羶味薰甲茫去矣！

07火金蛄來𤆬路

廖淑鳳

會記得是父親節彼日的暗暝，四箍輾轉的田蛤仔聲吼無停，秋凊的東風一陣一陣，予人免吹電風都好睏、好安眠。已經繩規日的電腦矣，兩蕊目睭繩甲強欲出汁，毋知啥物緣故，心肝頭有淡薄仔齷齪。

越頭看暗眠摸的窗仔外，南爿彼坵芋仔園遐，敢若有光點爍咧爍咧，敢是骨力的作田人咧破田水？抑是一寡歹囝浪蕩的害仔組，按算下半暝欲出跤手？五個月前彼擺的三更半暝，烏暗中的車燈佮手電仔火予人睏袂去，雖然遠遠毋知咧變啥魍，阮嘛是敲電話去派出所報案。隔兩工了後，聽講彼是來偷鉸電線的，落尾有予警察㨑著！

毋過目睭前這个光影毋是車燈，嘛無手電仔火遐大葩，干焦一點光影。烏暗中微微仔的光影，綴清涼的東風佮田蛤仔合奏的交響曲咧跳làng-suh。啊！火金蛄！是火金蛄，雖然干焦一隻火金蛄，嘛是予人看甲戇神去。頭起先伊踅兩輾圓箍仔，紲落來閣踅兩遍S形，了後恬靜無影跡，消失佇芭蕉欉佮楠仔樹彼搭。

獨獨一隻，獨獨一擺，無矣！毋管咱按怎繩、按怎等，十分鐘過去矣，攏無閣有火金蛄的影跡。是講咱哪著共家己看甲遐重要？一隻火金蛄哪有可能管待你遐痴情！換一个角度來想，毋免出門去到深山林內，就有火金蛄家己飛來咱的面頭前，我真正愛知足矣。

結局，人彼隻火金蛄是來𤆬路的，伊是專工𤆬阿爸來佮我見面的。雖然有人講「日有所思，夜有所夢」，毋過欲夢著親人，袂當注文、袂當按算，毋是欲挃就有的。佳哉，天公伯仔自然有伊巧妙的安排。

「阿爸，我共你扞啦！」看阿爸毋但免坐輪椅，嘛毋免閣扞壁行路。伊徛甲真好勢，笑神猶原遐爾緣投、慈祥。就佇房間口遐，看著阿爸已經跤健手健，毋免人共扞，我實在足歡喜的，雖然猶未赴佮阿爸加講兩句仔，人就醒矣！

這擺佮阿爸的夢中相見，我無哭，無像進前哭甲連枕頭布都澹去。這應該是彼隻火金蛄的功勞，多謝呢！熱天暗暝會𤆬路的火金蛄，實在予人期待！

08坐一逝免錢的高鐵

黃麗盆

每年五月節的前後是早冬塗豆的收成期，這兩工小弟種的塗豆閣咧收成矣，予我想起兩年前因為傷過衝碰坐毋著車幫，致使坐一逝免錢的高鐵，彼是一个緊張又閣溫暖的記持。

彼當陣因為逐家約好，欲利用歇睏日做伙轉去採收塗豆。拜五下晡下班，暗頓攢好，想講逐擺轉外家，遐的厝邊頭尾物件攏送甲大包細包，我進前暗有做一寡仔等路欲紮轉去，數量敢若無啥夠。看天色猶早早，不如閣來加攢一寡仔，橫直臺中到太保車程免半點鐘，會赴坐尾幫車轉去就好。就按呢無閒規暗頭，趕到高鐵站已經九點外矣，票買咧行上落南的月台，心內想講自由座的車票每一幫攏會使坐，兇兇狂狂看著車幫到位就上車頂，閣敲電話約小弟來接我。佇車欲到嘉義的時，感覺車哪會攏無減速，雄雄心肝頭嚓一趒，趕緊揣車頂的服務人員確認。原來是我傷過衝碰，無去注意著這幫車是直達左營的，閣較傷腦筋的是到站已經是十一點空四分，上北的尾幫車是十一點開，彼暗已經無車幫通坐翻頭矣！

這聲好囉！我頭殼𢯾咧燒。雖然服務人員有表明我毋免補嘉義到高雄這段的車票，隔轉早起閣會當予我坐一逝免錢的高鐵轉去嘉義，毋過臨時臨曜又閣遐爾暗，我欲去佗位蹛暝咧？我心肝內撨摵規晡，雄雄想著一个知己的同窗，伊就嫁佇高雄的籬仔內。阮是褲頭結相連的查某囡仔伴，自從各人有家庭以後，就真罕得咧相揣，攏干焦利用電話來聯絡感情。想著伊我就放心矣！先敲電話予小弟，紲落來才佮伊聯絡。啥人知影拄開始，毋管我按怎講伊都毋信，當做我是咧佮伊滾耍笑。兩个人佇電話中叨規半晡，落尾伊才和翁來高鐵站接我。見面的時，阮有夠歡喜，若毋是隔轉工透早約欲轉去捻塗豆，彼暝阮一定話講到天光。

這逝旅程予我深深感受著朋友之間友誼的珍貴，閣較感謝臺灣高鐵「顧客至上」的服務態度。每擺若想著坐這逝免錢的高鐵，心肝頭就感覺足燒烙、足幸福的！

09阿爸挽喙齒

林淑雅

阮阿爸八十捅，若是佮濟濟仝有歲的人比起來，除了耳空有較重掠外，身體是真勇健，紅膏赤蠘、跤健手健，毋但儼硬閣健丟，不時會佮親情朋友國內國外四界去𨑨迌。

毋過，無奈何，人食老身體機能定著會衰微退化。這兩年仔阮阿爸喙的問題是那濟那嚴重，毋但牙槽病的症頭驚酸畏冷、齒岸肉倒勼，連喙齒嘛li̍h-lo̍k搟，一齒一齒直直崩去。就按呢三不五時起怨嘆，就愈來愈捷走齒科。

頂日仔才閣去看齒科，聽著愛閣挽喙齒，是煩惱甲憂頭結面。會慒心是正常啦，食對咱人是上要緊的代誌，人若無喙齒，啥物物件都袂食得，是欲按怎過日咧？毋過無挽閣袂使，只好先共阮阿爸心理建設。無喙齒有假喙齒通鬥，干焦是較麻煩爾爾。少缺人鬥假喙齒，人物件嘛是照常食。傷𠕇、傷韌的，咱就𤉙較軟、炕較爛咧；較粗、較歹咬的，咱就切較幼咧，毋免傷操煩啦，欲食啥阮攏會煮。看阮阿爸目頭結結，猶是面仔憂憂，我心肝內咧想，敢是阿爸畏挽喙齒咧起毛䆀？若按呢就有影較歹紡矣。

挽喙齒彼工，我參阿爸坐佇候診室聽候護士小姐叫名。成十分鐘久隨輪著阮矣。為著欲予阮阿爸有安全感，我一直共伊的手扲牢咧。看阿爸寬寬仔䖙起去診察椅，無疑悟我煞緊張起來。醫生真有耐心閣頂真，那提醒阮阿爸挽喙齒愛注意的代誌，手那咧無閒。攢好佇邊仔的家私頭仔金爍爍，我干焦看就欲起交懍恂矣。護士小姐先囥欶喙瀾的管仔，才換醫生來注麻射。過無偌久，確定麻藥起磅矣，開始攑家私欲挽喙齒，彼時我共阮阿爸的手捗捏閣較絚，袂輸是家己欲予人挽仝款。心肝咇噗惝，強強欲挽脈，刁持假無事，窸倏共目睭相對邊仔去，窮實是掣甲欲害。過一時仔久，聽醫生講已經挽好矣，才敢越頭轉來。看阿爸人好勢好勢，我規个心肝頭才齊輕鬆起來，毋知溼溼的手蹄仔是啥人的手液。

我創治阿爸講，下跤的喙齒愛擲起去厝頂，閣發的喙齒才會媠，著共喙齒紮轉去挕呢！

10查某囝

程惠如

早前重男輕女，查某囡仔想欲讀冊會當講是無可能的代誌。好佳哉阮出世著時代，嘛出世佇著的家庭。

阮兜略仔散赤，毋過爸母疼惜阮，姊弟仔[[6]](#endnote-6)感情好，日子艱苦寡無算啥。阿爸咧做烏手，月給干焦三、四千箍，欲飼阮三个，閣愛共阿公鬥清店仔數、納水電，擔頭誠重，所以阿母和阮做手工鬥相添。

六年仔的時，阿公共阿爸講，查某囡仔人冊免讀傷懸，國校出業就會當去做工，庄裡鞋仔廠較固定。阿爸干焦講伊有家己的拍算，阮就繼續讀國中。國中讀無一年，阿公閣來講。阿爸這改起慼共應：「是我的查某囝，有才調讀偌懸，我借錢嘛會借予讀。我會撙節，阿爸你免煩惱。」聽著阿爸按呢講，我佮小妹就放心矣。

阿公佇阮讀國中的時過身，想袂到欲畢業的時，換二叔來共阿爸講這層代誌。阿爸反倒轉來共講：「恁大的我較頇顢趁錢，毋過查埔、查某仝款攏是囝，有法度讀，賣厝嘛甘願。我無法度像你遐𠢕趁錢，毋過比你較會甘得予查某囝讀冊。」高中頭改註冊，阿爸就共頭家借錢。阮知影爸母的用心，閣較拚勢讀，提獎學金，就是希望會當改善厝裡的情形。

高中未出業，二叔竟然無死心。阿爸這回起呸面：「第二的，你這个看過世面的董事長竟然遮古板，頭殼𠕇鐵鐵，重男輕女。佳哉你無查某囝，無我就共你鬥飼。後改你欲來揣我啉茶會當，若是欲來講這，我就共你戽出去！」

彼年阮是巷仔內頭个國立大學生，爸母誠歡喜，煞有淡薄仔煩惱，因為小妹考牢私立的，只好貸款。彼兩冬閣予厝邊倒會仔，有影誠害。我和小妹攏知，歇睏毋敢顧𨑨迌，去揣家教來做。雖罔有想欲讀研究所，我干焦共阿爸講按呢就誠滿足矣。

上班無偌久心肝頭擽，去考研究所，開始下班上課，歇睏寫報告的日子。兩年半提著碩士。尾仔拄著二叔，伊恭喜我提著學位，想袂到我竟然佇伊目睭內看著失望。彼是二叔一種「豬毋肥，肥對狗去」，對後生的失望。這改阮閣替爸母爭取著光彩矣！

11北港朝天宮的藝閣

陳惠珍

朋友問我講:「你敢捌去過北港媽祖廟？你若看著彼款閩南式古典的建築，一定會足歡喜的。逐年舊曆三月十九到二三攏有迎媽祖繞境，今年咱做伙來去參拜，好無？」聽伊按呢講，我當然愛綴伊去看覓咧。

三月十九早起七點外，阮對臺北出發，猶未中晝就到北港矣，就先去揣阮朋友大兄。門一下開，就看著兩个讀小學的孫仔，古裝的打扮誠古錐。查某囡仔妝做媽祖，查埔囡仔是穿龍王衫。下晡兩點外欲上藝閣車踅街，暗時七點嘛愛閣踅一擺。

阿公、阿媽看著兩个孫的打扮笑微微，相爭共我講：「北港的真人藝閣花車攏愛先提出計畫，親像啥物故事、人物佮亭台布景等等，經過評選才會當排陣出車。這是迎媽祖的民俗活動，現此時干焦北港猶有保存這種傳統的宗教文化。囡仔若想欲參加，進前一年就愛先報名。｣

客廳內面一包一包的糖仔餅，等一下就愛送去花車頂懸，予兩个孫分予逐家。踅一逝愛三點外鐘，彼陣日頭當炎，想講囡仔愛規晡佇車頂曝日頭，敢會堪得？佳哉，有媽祖咧保庇才無要緊。

下晡，聽著街仔路咧放炮，朋友兄哥講藝閣來矣，叫我出去等，順紲提一跤紙箱仔，等一下通承囡仔擲落來的物件。有人講這是臺灣的『Disney』花車遊行，嘛有人講是臺灣嘉年華會。有誠濟囡仔妝做神尊、菩薩、仙女、將軍、皇帝佮歷史人物，同齊佇街頭巷尾咧ûn庄，親像時空濃縮佇藝閣的陣頭中。沿路擲禮物，民眾相爭抾，彼是媽祖的賜福，囡仔食了平安𠢕大漢。這種參與是這世人永遠的記持。

欲暗仔，朋友𤆬我去久仰的朝天宮，沿路家家戶戶攏共桌仔、椅仔排佇門口，準備欲請親情朋友。到廟埕頭前，我攑頭看著廟的頂懸有五彩的廟尪仔。門前的石獅、東西南北龍王的護衛，若親像又閣看著藝閣花車。彼款人物佮設計的畫作，親像咧講古早的故事：媽祖按怎咧守護臺灣，保護代代囝孫平安順序。到今我才知影，是按怎北港媽祖會遐爾仔出名。

12燒烙閣營養的愛心湯

張照權

拜六這工，天拄拍殕光，天氣誠寒，真濟人猶覕佇棉襀被底無想欲起床，猶毋過，有一、二十个十幾歲的學生囡仔，已經佇三義長老教會的灶跤開始無閒囉。有的煮湯、有的切果子、有的洗鼎鍋仔佮掃塗跤。等湯頭𤉙好矣，就共用心所熬的鹿茸排骨湯，𣁳落去保溫鍋仔，閣共木瓜貯入去果子盒仔，準備欲送去予孤單無伴的老大人。

這間愛心灶跤是佇2013年一个十五歲的學生高興所創辦的。高興自細漢就綴爸母四界去做志工，俗語講：「爸母做好代，囡仔袂變歹。」當伊發現鄉內有真濟老歲仔孤單無伴，有一頓、無一頓，食食毋是泡麵就是罐頭。伊就決定欲出去招有愛心的學生囡仔，做伙來替老大人服務。高興講：「阮欲煮好食的湯頭，共老人補充營養。」這个想法，得著誠濟人熱情相伨。三義長老教會毋但提供一間四序的灶跤閣補助經費，嘛有生理人免費提供食材贊助。

逐個月有兩个拜六，這陣學生囡仔鐵馬騎咧，抑是用步輦的，迵過鐵枝路，上山崎，來到三義庄跤，毋但送燒燙燙的湯頭佮好食的果子，閣共阿公、阿媽量血壓，關心的生活，就親像朋友仝款。蹛佇三義鄉勝興村姓曾的阿公，家己一个人蹛又閣中風，若搪著送餐的日子，伊就足期待遮的學生囡仔來厝裡。伊講：「平常時仔，厝內干焦我一个人，想袂到遮的囡仔疕毋但煮湯予我啉閣陪我開講。寒天啉著燒燙燙的湯，感覺足溫暖的，有當時仔眠夢嘛會想著。」

聽著老人的呵咾，予誠感心。吳耀忠團長講：「替老人服務感覺足快樂的，若聽著一句「湯真好啉」，抑是鼓勵的話，就予阮有繼續服務的原動力！」五年來，拄著三位阿公過身，予深深感覺愛定著愛會赴市，對老大人的關懷閣較袂使等。

三義遮的囡仔兄予孤單無伴的老大人，享受營養好食的湯頭佮愛心的陪伴，到今已經進入第六年囉。有誠濟學生囡仔相連紲加入服務的行列，繼續佇社會四界傳播這份愛佮關懷。

1. 許美莉(Khóo Bí-lī) [↑](#endnote-ref-1)
2. 郭聿(U̍t)恩 [↑](#endnote-ref-2)
3. 徐華聲(sing) [↑](#endnote-ref-3)
4. 邀(io) [↑](#endnote-ref-4)
5. 無奈何(bô-ta-uâ) [↑](#endnote-ref-5)
6. 姊弟仔(tsiá-tē-á) [↑](#endnote-ref-6)